text:
Se cualchidun dai contecurtârs al à cucât su la nestre pagjine fb al varà viodût che setemane passade l’Ostîr e la Coghe a son lâts in mission par cont di Vôs de Basse e Contecurte. E a son lât a finîle nuiemancul che tal mieç dai fruts des scuelis mediis di Prissinins e Cjarlins. L’obietîf al è subit dit: o [...]
Categorie: Ispirazions
Tal libri “Il dio del mare” di Pierluigi Cappello o vin cjatât une interessante riflession su la lenghe taliane e furlane, che o vin pensât di condividi cun voaltris come se al fos un consei di scriture, ancje se forsit al è une vore plui fuart e larc, rispiet a une voglade dome narative. Si pues lei tal cjapitul “In [...]
E al propite cussì, o stin progjetant, achì su Contecurte, une sorte di “Cortesie per gli ospiti”, che po, i nestris prins ospits, a son propite i contecurtârs. E ce cortesiis? si domandarês… Ve chi, che us al disvelin. Te seradi di Flambri o varês viodût che lis nestri cuatri striis a jerin ben cjapadis a zuiâ di cjartis… e [...]
Carlo Emilio Gadda (1893-1973): cul so particolâr stîl lenghistic al à rinovât il panorame dal Nûfcent leterari in Italie. Tes sôs oparis al met dongje lis esperiencis di vite a la analisi minuziose e grotescje de societât dal so timp. Lis oparis plui innomenadis a son Chel brut pastiel di vie Merulane, La cognossince dal dolôr e Il Cjistjel di Udin. Al [...]
Il cjantautôr, scritôr e senegjatôr Nick Cave, nassût in Australie tal 1957, al à fondat i grups Birthday Party, Nick Cave & The Bad Seeds e Grinderman. Fra i siei albums plui innomenâts: Dig, Lazarus, Dig!!!, The Good Son, Tender Prey, Henry’s Dream. Di cualchi timp al à metût sù un sît la che i siei fans a puedin fâi [...]
Il scritôr merecan Stephen King al è nassût a Portland tal 1947 e al è un dai plui innomenâts autôrs di orôr e fantasience vivents. Al à scrit plui di otante libris, fra chescj IT, Carrie, Shining, Misery, La metât scure, Robis preziosis, la serie La tor nere e tancj altris romançs e libris di contis. Des sôs storiis a [...]
Kurt Vonnegut (1922-2007) al è un scritôr merecan che al à scrit innomenâts romançs e ancje tantis contis. Al è considerât un dai scritôrs plui impuartants dal Nûfcent, cognossût soredut par Macel n. 5 o la crosade dai fruts, ispirât a la sô esperience te Seconde Vuere Mondiâl (al veve scombatût tes Ardenne e in Gjermanie). Altris siei libris innomenâts [...]
O ai voie di scrivi une conte curte ancje jo! Cemût aio di fâ? Alore… Biele domande! E nô, in viste dal Contecurte Day e juste vuê, che al è il trê di Avrîl, o vin decidût di fâi rispuindi al Ostîr. Ve chi ce che nus à rispuindût. Duncje… tu âs voie di scrivi une conte curte? Âstu une [...]
NdO (Note dal Ostîr) O publichin cence il so consens chest toc di Carli Pup (il vincidôr dal contecurte day, par altri) A son inovâi che nissun al ricuarde, che no son celebrâts cun manifestazions di place o cun cerimoniis uficiâls, che no àn articui sui cuotidians o servizis tai telegjornâi, che no i si dediche une targhe o ancje [...]
Forsit i gnûfs Contecurtârs no lu savaran, ma su Contecurte, ogni tant, o vin gust di lassâ une ispirazion pes Contis. Cun la ricorince dal 2014 us lassin cheste, in gracie al contribût di Carli Pup. Ai 28 di Lui dal 1914, dopo dal sassinament dal arciduche Francesc Ferdinant, l’imperi di Austrie e Ongjarie al declarà vuere ae Serbie. Tal [...]
O sin rivâts ae tierce ispirazion par scrivi une conte a teme, la prime che us proponìn vie pal 2011. Chest colp o lin a tirâ fûr un fat storic che, ca di pôc, al finìs cinccent agns juscj juscj. Cemût che o vês let intal titul o fevelìn dal riviel de Joibe Grasse dal 1511, o sei la plui [...]
Us proponìn, a distance di un pôc di timp de prime, la seconde des nestris ispirazions par scrivi une conte a teme. Il teme, ancje se no sin masse origjinâi, a nol podeve jessi che il Nadâl, cun dutis lis sos tradizions e cualchi liende, che ancje achì di nô a son sparniçadis. Comencin cun ricuardâ che une des tradizions [...]


c: text/html

text:
balades
Louis Joseph Raphaël Collin, Honte, 1892musiche par compagnâ la conte
prin moviment: jessî. valz.
tal cuchil dal Riul, taponât intal sorc, al cjatave bielstâ copari Vincèns. curiôs, furighìn, gjalinâr, i plaseve ogni dì cirî fûr le miôr ande de vite. ben di là dai setante si lecave inmò i lavris gjoldint cun bon estri de nature il misteri. a dî il vêr le sô plee no jere spartide: che le sfrente de scugne no dave francjisie. cundut le balade (si capis, in moreste) i leve di viole: tra une cerce e un taiut al fumave le beche pilucant di plasê. che al fos sul content si viodevilu in muse: svelts i voi e barons un biel pâr di mostaçs. al rideve di gust vent tal ort il cupeç: che i zuiave di gale ogni sclip di bielece.
invidiât di scuindon, pôc di sest in peraule, al gustave le pome, di stagjon in stagjon. nol à fat malegracies che in rivuart al tignive ognidun ogni volte: e tal câs al scuarzeve nome chel che di bon e volevin di lui, sedi vedue par simpri o pôc dome in chel jenfri.
secont moviment: vê. tango.
dut diviers il bon Roman: un biel grop di brâf cristian. possident insin de muse, cule vôs fate, di orcul. lui tignût al jere invezit, salt, onest, lavoradôr: che pal ultin jere vêr, a da jù par chei altris dôi.
ancje lui mai nol diseve nissun no a dibisugne, nome che a l’ocorence, si faseve dâ un acont: a le sclete, di buinore, tant par disduliâsi i gnerfs.
« … o ai di plantâ patates… » « ven doman ti’n doi un sac … »
« … o ai bisugne di fasûi… » « ven doman ti doi i miôr … di bessole, tor des cinc ». e in te stale cules vacjes, prin di molziles al molç une mari di famee che di meti dongje e veve par chês bocjes il gustà … e jere propit di bessole.
“se Diu al viôt jo o proviôt … vevio di mandâ mê fie che a lui i lave miôr? jo o tâs o vai o glot. po cjalant i fruts mangjâ o dîs nome: par vuê o ai fat! doman Signôr fasarâs tu… ”.
lui al leve nome a messe le zornade de salût: che Madone i des inmò robustece par mandâ indenant dure chê tiere! e jere tante a guviernâ…
al pinsîr al suspirave. dut content dal so ben fâ.
detule. mazurche.
no si pues meti judizi cuant che no si à a ce fâ cul pelôs di che puar vivi. Ma par dî une robate volarès olsâ che almancul di pavee un al cjoleve: il so gjoldi, fasint gjoldi. biel chel altri dut cjapât, al cjapave juste impen, ognidun di fan pal cuel.
vâl a dî …
che diu-nus-vuardi sei par vuê che un doman
dant cumò il mût di jessi e vê une dì ancje di jentrâ ( … ? )
po … jessi fûr de maluserie, par vê part de biele gjonde …
e ca ducj a tocjâ len:
sore che inte val-des-lagrimes, nô o vain propit benon …
finâl. minuet.
scjaraçule, maraçule
la lusigne, la craçule … [1]
di el fari
#239

robotstxt: allowed

filter: keep


text:
E olsin ancje dai dal malât: la so femine, i fîs e ducju i parints. A saran ben lor i malâts, che a no san doprâ lis ocasions. E je dute une cuestion di metodo. Chel che chei altris no an e lui sì. Il so al è facil: vinci. E je dute une cuestion di metodo. Ma lui no lu conte ator, nol è mighe stupid!
La prime volte al casinò lu sfulminarin ches taulis verdis come prâts: roulette, poker, blackjack. Ma la vere sfide a son lis machinetis. A zuiâ cun personis a si à di tignî cont di statistichis, intuizions, cjartis e bluff: ducju che pensin di freâti. Ma lui nol è mighe stupid? Lui no si fâs cjoli pal boro. La so sfide a è cuntri la machinute. Omp e machine: come intun avignî fantastic. In spiete dal jackpot cosmic.
Chi a no son fastidis e fadîs. Nissun a i vose o i comande ce che al à di fâ. Nissun al giudiche. Dome lui e la machinute. Si vinç e si pierd; sigûr, al pues sucedi. Blanc o neri. No, vin no, che lui nol è un cjochele. Blanc o neri, vinci o pierdi. Cheste a è la sô adrenaline. Îr al à vint 800 euros in tre oris. Vuè al è intal bar di 25 minûts, 500 euros di mancul in sachete. Dut a colps di minûts. Minûts di 2 euros.
Al rive il jackpot, dai che al rive. E al pare vie chei che contestin i lavôrs, che no pain, che “ce capomastro dal cazo che tu sês”. Parceché il video poker nol pos contâ bausiis cun la so vôs di bêçs che a colin a ogni vitorie.
Al rive il jackpot, dai che al rive. E al pare vie chel puartepeule di so fì: “Satu pupà che a son plui probabilitâts che un asteroid a sdrumi la tiere, che di fâ 6 plui 1 al Superenalotto?”* E tu satu che jo no ti sopuarti plui?
Al rive il jackpot, dai che al rive. E al pare vie “tu sês un falît che inte vite a cumbinarâ dome casins!” Sì, ma al casinò.
Al rive il jackpot, dai che al rive il jackpot cosmic e dut l’univiers a si visarâ di te.
di Jacum Trevisan
*Intal 2068 al è 1 probabilitât su 250 mîl (dât Wikipedia) che l’asteroid “99942 Apophis” al sdrumi la tiere. Lis probabilitâts di vinci al Superenalotto a son 1 su 622 milions e rots (dât Sisal).


text:
E je ore di Conte dal Mês!
E l’ Ostîr il so lu à fat, e chest mês al à domandât parfin jutori a cualchidun dai siei colaboradôrs e al à tirade fûr une altre sorprese.
La conte, si podeve ben induvinâle, e fevele dal mont dai plui e il titul, chel o podin disvelâlu, al è… Piere.
Us rivarà, come par solit, il 16, tor sere, e se ancjemò no sês iscrits ae liste di Contecurte, niçâisi. Al baste, come simpri, sometiil non e la direzion di pueste (la mail, insome) tal spazi achì sul sît e visâsi di rispuindi ae mail che us rive.
E se o cognossês cualchidun che al à gust di lei par furlan, iscriveitlu a tradiment cu la sô mail, che un regâl in plui al è simpri biel ricevilu.
Chest mês no fasarin nissune Lotarie, ma o vin tal cjâf altris regâi par i nestris iscrits ae Liste e us disìn ancje che la Ostarie, in chescj dîs, e je vivarose e a rivaran gnovis contis e cuissà, magari gnûfs Contecurtârs (da rest, se chês altris a sierin, par il gnûf decret, noaltris o sin simpri vierts!)
A proposit di Lotarie. Il mês passât no son saltâts fûr dutis lis striis e ducj i Benandants che a coventavin e a son vanzâts doi premis. Si che duncje, o vin decidût a la unanimitât (L’Ostîr cun dutis lis sôs personalitâts) di lassâ i doi regâi ai doi Piçui Aiutants di Contecurte, che s’ai son meretâts. Clare… ju vin obleâts ancje a sodisfâ lis esigjencjis dal nestri sponsor di maiutis e mascarutis e lôr no sin son tirâts indaûr. Cjalait ca ce atôrs!
Ma sierìn, come simpri, cul incipit de Conte dal Mês, par stiçâus un pôc.
Anzit… L’Ostîr us disvele – a cui che al à buine orele – la sorprese di chest mês. L’incipît, invezit di leilu… us al fâs scoltâ!


text:
Mil e nûfcent e va cjapilu – nol mal visi dut – al è il numar che tu as di fracâ su la tastiere ben sistemade, che che ti compâr sot il nâs te façade dal puarton, se tu as voie di jentrâ dentri tal curtîl cence spietâ che al vignedi lui a vierzital. Za chest ti fâs capî cun ce om che tu as ce fâ: la tecnologjie mascarade di Cristian, disares cualchidun. Fasin di prove chei tocs di televisions, di antenis smontadis, di motôrs di lavadore, di frigorifar, ducj ben sistemâts te sô oficine, là che Terensio e Secuele, une biele cubie di mierlis e an fat il nît sot il trâf de sofite, no sai se par tignii companie o o par pôre de çore. E no mancje la sô radio trasmitent, il so pupil, l’argagn che al puarte la sô vôs in dutis lis capitals, baste che in chês placis al sedi un come lui, pront a rispuindi: ti stoi scoltant, cjacare…
Ma chel om cussì tecnologjic e moderni, simpri pront a fevelâi di eletrons, di ondis radios e de sô ultime invenzion, nol è dome cheste imagjin che in tun prin moment ti compâr denant dai vôi.
Baste cjalâ lis parêts, a pene che tu jentris, sot il so puarton. Di une bande picjadis sul mûr tu viodis cjanis di sclopis, tocs di bombis, cjapiei militârs, no sai trops elmets, baionetis, mascaris par parâsi dal gas, cartatucjis e no mi visi plui ce altri, ma dute marcjanzie di muart, doprade dai talians, mucs, americans, inglês te prime e te seconde vuere mondiâl;
Di che altre bande, invezit, simpri picjâts sul mûr, imprescj di chel mont che nol esist plui. Un cjavedâl, fersoriis, cjalderiis, forcjis, falcets, ristiei, codârs, un gjubâl, un jôf, comats, è se tu vessis il cjaval, cuasi cuasi tu varessis dut l’ocorent par podê tacâlu tal cjâr e inviâti in campagne.
E al è propit in chês parêts, in chês vanziduris di vuere che no sclopin plui, in chei vecjos imprescj dal mont contadin che tu podis capî la vere anime di chel om, la sô culture, il so afiet pe storie de sô tiere, de sô int.
Imagjin di chel vecjo mont, là che la vuarzine, la miserie e lis tragjediis de vuere a fasevin di regjine, e cumò no dome picjadis sul mûr, ma ancje sculpidis tai voi di chel om, te sô piel, tai soi agns, tai soi ricuarts ben presints soredut tal so cjâf e tal so cûr.
Lucian cognossût tal paîs come il tecnic, il poete, il scritôr, om di vuê di îr e di doman, paron dentri chel curtîl che si vierç a le braide là che i ultins crots, tai mês cjalts, ti compagnin tal sium.
di Nello Malisano


text:
Fatis buinis lis liniis vuide gnovis dal Informagiovani
A son stadis fatis buinis îr de zonte comunâl lis liniis vuide gnovis dal Informagiovani comunâl. Cun di fat al scjadarà il mês di Dicembar di chest an il bant di gare pe ativitât dai prossims 3 agns. Pal 2016-2019 la aministrazion comunâl e met a disposizion 240 mil euros. Intal detai, 66 mil e 700 euros intal 2016, 80 mil euros intal 2017 e intal 2018 e 13 mil e 300 euros intal 2019. Intal Informagiovani gnûf – a àn fat savê dal Comun – a saran sbassadis lis oris di front office par podê incressi la ufierte peade ae informazion pal lavôr, ae imprenditorialitât, al microcredit, aes oportunitâts talianis e europeanis di volontariât, aes pussibilitâts di formazion e di lavôr intal Stât talian e intal forest. Cun di plui a saran ativâts dai servizis in plui, a saran inmaneâts dai seminaris, e dai workshop, dai events su lis professions gnovis, su la rivoluzion des tecnologjiis gnovis de informazion e de comunicazion e a saran rinovâts i struments di comunicazion digjitâl.


text:
Lets in Ostarie:
DISVUEDANT IL SCANSEL
di Checo Tam
Ce libri isal?
Un dai libris de golaine La Comugne, de Kappa vu, di 180 pagjinis, cuntun 20 contis curtis e la postfazion di Pauli Cantarut.
Cui isal l’autôr?
Il nestri famei Checo Tam, che si lu pues scoltâ su radio onde furlane aes 9 ogni sabide di sere e che di lui si pues lei une vorone di contis su cheste ostarie. Finalist plui voltis al San Simon, che al à ancje vinçût. Al à scrit un vore di contis ancje pe comugne, radiodramas e dispes lu cjatais a lei inta lis scorsenadis dal OStîr.
Ce isal dentri, di precîs?
Lis contis cjatadis intun cjast, intun vecjo scrin sierât a clâf. Scritis di un barbe za muart di tancj agns, lis storis a contins di altris Univiers e de nestre vite, a contin dal mont di cumò, dispès dant un judizi no masse biel. Si cjacare dal Friûl, ma ancje di aliens, di musiche dark, di paisans, di fantasy e di cuissà ce altris robis che al è dificil visâsi dutis.
A cui puedial plasê?
A chei che a cognossin il Checo e a ur plasin lis sos contis, a chei che i plasin contis che a misturin robis di fantasience cun ricuarts, un stîl origjinâl di scrivi che dispès al cjacare dret al letôr.
E se o ai voie di cjoilu?
Il canâl uficiâl al è il sît de Kappa vu, dulà che o podês comprâlu daurman, ma si pues ancje lâ a cirîlu intes libreriis che a tegni robe furlane, a Udin, o di sigure cualchi copie si cjate li di Onde Furlane. Podopo, si pues scrivi ancje drets al autôr, chi a Contecurte, e lu mandìn a puartâlu a man.


text:
Mê madone Rine e veve tal pulinâr cuatri gjalinis che a fasevin l’ûf ogni dì e jê e jere dute contente di lôr. Cuant che e lave a puartâi di mangjâ po, ur tabaiave come se a fossin stadis sôs fiis. Lis gjalinis al someave che i rispuindessin cuntun “Coo, cooo!” e forsit Rine e rivave a capî ce che i disevin. ”A son propit bielis!” e pensave Rine a viodilis a becotâ cussì contentis, e e tornave in cjase simpri cun muse di ridi.
Une biele dì une gjaline, la rosse, plui par pegrece che par mâlstâ, no fâs l’ûf. Rine plui di tant no fâs câs, sigure che il dì dopo e varès cjatât di gnûf cuatri ûfs.
Ven a stâi che ae rosse, che e veve cjapât gust a no fâ l’ûf, i ven naturâl di continuâ la polse, e lis altris trê gjalinis, invidiosis a viodi la rosse che e mangjave cence lavorâ, a pensin ben di metisi in polse ancje lôr e cussì a fermin di fâ ûfs.
Te matine dopo, a viodi la cove vueide, Rine sul moment e pense che forsit al jere alc te mangjative e cussì, par sigurece e nete ben la fersorie li che ur bute il mangjâ, sperant che al zovi. Cheste volte Rine, butât il mangjâ, no si ferme a tabaiâ cun lôr e e torne in cjase rugnant. Lis gjalinis cence nancje voltâsi, a tachin a becotâ come simpri, legris e convintis che mangjâ cence lavorâ al è plui biel.
Tal indoman, viodint la cove ancjemò vueide, a Rine i ven su il fum e e sbroche: “Brutis porchis, se no tornais a fâ i ûfs us tiri il cuel e us met in padiele!”.
Lis gjalinis, cul cjâf bas a tasin; no vevin mai viodût Rine cussì inrabiade e a sintî tabaiâ di padiele po a sintin un tic di frêt ju pe schene.
Te matine dopo inte cove a jerin di gnûf cuatri ûfs.
di Pauli Jacuz


text: Jochberg, St. Johann, Kitzbühel, Kufstein, Mayerhofen, Wörgl, Schlitters, Schwaz, Innsbruck, Völs, Telfs, Ehrwald, Imst, Reutte, St. Anton am Arlberg, Bürs/Bludenz, Dornbirn, Bregenz, Hohenems, Feldkirch, Altenmarkt, Bischofshofen, St. Johann/Pongau, Bad Gastein, Dorf Gastein, Hallein, Salzburg, Eugendorf, Saalfelden, Bruck/Glocknerstraße, Zell am See, Kaprun, Saalbach, Hinterglemm, Wolfsberg, St. Veit/Glan, Völkermarkt, Klagenfurt, Feldkirchen, Bad Kleinkirchheim, Villach, Spittal/Drau, Lienz, Nußdorf-Debant, Wiener Neustadt, Baden, Korneuburg, Stockerau, Gänserndorf, St. Pölten, Krems, Melk, Amstetten, Horn, Steyr, Bad Ischl, Gmunden, Vöcklabruck, Seewalchen, Wels, Haid, Ried, Linz, Schärding, Rohrbach, Perg, Braunau, Freistadt, Fohnsdorf, Leoben, Rosental/Voitsberg, Kapfenberg, Graz, Leibnitz, Deutschlandsberg, Liezen, Mürzzuschlag, Hartberg, Schladming, Unterwart, Eisenstadt, Parndorf, Wien


text:
Là jù insom de strade, indulà che si jentrave in te place no si scherçave, si traeve pardabon,. Cun di plui al jere dut un cori sù e jù di int cun bandieris, bombis molotov, bastons, cjadenis e altris imprescj di vuerilie. In chel macel, mi sintivi cussì confondût che no savevi in ce part di mont che o jeri finît. Forsit a Bologne, a Milan o a Udin, indulà che di une vore di timp al jere dut un ribalton.
Il mont al jere sot sore e non dome tes nestris citâts A Berlin di plui di trê mês, la zoventût si jere sierade dentri tal palaç dal Bundenstang, A Rome, ancjetant, fantats, fantatis e cristians fûr di pupil a vevin ocupât il Colosseu e la Capele Sestine. A Londre e a Parigi, invezit, par di plui la zoventût, e veve cjapât possès dai palaçs plui impuartants des lôr capitâls.
Di ce che al sucedeve a Stocolme, a Atene, Belgrât e Madrid miôr no fevelâ.
“Ce brut mont” al diseve ognidun, di sigûr aromai e tache une vuere. Cun di plui nissun al cjatave un lavôr di podê maridâsi, comprâsi une cjase e la miserie e menave come la grame.
E no jere finide. Lis nazions e i popui si devin la colpe fra lôr. No capivin che dut chel davoi, al jere orchestrât de alte finance e dai gnûfs parons di chel mont che si faseve indenant.
Fossial bastât. A dut chest si zontavin altris fastidis. Ven a stâi che la int plui disgraciade dal mont, colpe des vueris e de fan e rivave ancje tai nestris paîs. E in tantis disgraciis cualchidun al soflave tes boris, predicjânt cuintri l’Europe e i guviernis che no fasevin nuie par fermâju.
“Parìnju vie, a cjase lôr e àn di tornâ”. – si berghelave tes placis – “E je colpe lôr e de lôr religjon di dut ce chel sucêt. Son lôr che a metin lis bombis e che a copin la int”
E cun chescj pinsîr e cun chês imagjinis che mi balinavin tal cjâf, spaurît o levi indenant, sperant che la int in chê place si fos cuietade.
Par fortune cumò nissun plui al vosave, ma lus stes no mi sintivi bonât. Mi angossave il torment di no savê là che o jeri.
E cuant che mancul mal sarès spietât, cjalantmi ator, mi comparìs une vile e lûcs che za o cognossevi. Si tratave di un vieri palaç, tirât sù ancjemò cuant che a comandave Vignesie, e des murais, restadis su la culine dal vecjo cjistiel di Feagne.
Di front a chê suaze, pensant ben, mi tornave tal cjâf che o jeri diret propit in chê vile, tal “Palaç de Comunitât di Feagne, indulà che mi a vevin convocât par un incuintri tant impuartant. Vevin di decidi di un grant mûr di tirâ sù ducj i confins dal Friûl, come che a vevin fat in Austrie e in tantis altris nazions, par fermâ che maree di disgraciâts che a rivavin ancje tai nestris paîs.
“Nol pues jessi vêr” – mi disevi fevelant di bessôl – par chestis decisions a clamin lis autoritâts, i politicants e jo cun cheste gjenie no ai nuie a ce fâ. ”
M’insumiavi e, tal sium, dopo vê viodût chel mont brut che la television e mostre ogni dì, cumò, o levi sù pes scjalis che mi puartavin dentri chel palaç.
Intun prin moment o varès volut scjampâ vie, ma aromai che o jeri li, no podevi tirâmi indaûr. Rivât dentri intune grande stanzie, suntune lungje taule a jerin sentâts no sai ce tancj cristians.
Jenfri dute che int o cognossevi dome trê. Haider il president, une volte, de Carinzie, Bossi e Prodi.
“Ma cemût – mi domandavi – podêjal jessi il president de Carinzie se di un pieç al è muart. E po’ chei trê cristians no àn nuie a ce fa cul Friûl. Dongje Prodi, al jere un om bocon, che subit a pene che o jeri jentrât mi è vignût incuintri. Al tignive tal braç un cjanut neri come il cjarvon e cun doi voi tant biei e lusints cussì tant che m’inceavin. Lu clamave Milù.
“Ti spietavi – mi disè, dopo vêmi strete la man – Tu, tu sês Nelo e jo o soi Bepi Ponte Zefon.”
Mi cjatavi, pe prime volte denant di chel furlan tant preseât come scritôr, ma soredut come studiôs di astronomie.
Jo, Bepi e Prodi, cun altris cristians, a jerin sentâts di une bande de taule, Haider, Bossi e chei de lôr clape di chê altre. In chê stanzie nol jere un che nol berghelâts. Adiriture cualchidun al veve brutis intenzions. Insome, par chel mûr, che tancj a volevin tirâ sù, dibot a finive in barufe.
Denant a chê menace, Bepi agjil come un fantat, si è jevât sù de cjadree cun Milù ben stret tai soi braçs. Tal stes tim mi cjape pal golet de gjachete e mi vose te orele. “lontan di chei che si dan. Scjampin vie daurman.”
A lis sôs peraulis, ancje pe tante pôre che dut al finìs intun frac di legnadis, no ai spietât un moment a rispuindi. “Ma indulà lino i ai domandât”.
“Moviti, ven cun me, a lin a bevi un tai là di Dele Soldone, daspò là nus spietin in tancj e chei no son barufants. Cun lôr mangjarin ancje un toc di formadi, cercjarin saradelis saladis e la renghe. Daspò li di Dele nol mancje un bon clinto e un bon tai di bacò” mi à di gnûf rispuindût.
Se prime o jeri spaurît, cumò o jeri ancje dal dut confondût.
“Ma cemût lì di Dele Soldone se al è plui di cincuante agns che jê e je muarte e la ostarie le àn sierade di une vore di agns.
“Nissun probleme, tai siums a son vîfs ancje i muarts” e je stade pronte la sô rispueste.
Cussì a pît, cjapade la strade sot la culine, intun moment, a sin rivâts in chê ostarie.
Là dentri a sunavin, a cjatavin e a jere tante ligrie. Dele daûr dal banc e jere simpri al so puest, cu la scovete te man par parâ vie i moscjons pronts a poiâsi su lis saradelis. E po simpri compagne: vecje carampane e cu la pavee che i scolave dal nâs par dut il macubin che e tabacave.
No cjati lis peraulis par contâ ce che al è sucedût a pene ch’a sin jentrâts. La ostarie e jere plene di int. Fantats e fantatis che a tornavin a pît di San Jacum de Galizie, mucs che jerin stâts a Lignan, albanês vistûts di muredôr. Nol mancjave il marochin che al vendeve ocjai e machinetis par piâ spagnolets. In prime file al jere Galliano, ancje lui scritôr preseât e famôs musicist, rivât a pueste, de Argjentine. Al sunave cuntune armoniche une staiare par Jacuss e Lussian ancje lôr magos de pene. Il prin cal balave cuntune biele fantate cun tun pet tant grant che lu gloteve, Lussian invezit cun, Barbara, scritôre ancje jê, e che par tant biele che e jere someave une pipine.
A pene che a sin jentrâts te ostarie, nancje che fossin des autoritâts, Galliano al à fermât di sunâ e subit al à intonât l’imni dal nestri Friûl: Stelutis Alpinis.
Daûr di chê biele sunade ducj a cjantavin. La vôs plui biele e intonade e jere chê di Rafâel, om di letaris e di tante culture, cognossût soredut pai siei libris e che, di ce che o vevi capît, Dele, dopo vê comprade la sô ostarie di libris, lu veve clamât come diretôr inte sô gnove buteghe. Di fat al jere ancje lui daûr dal banc, denant di une parêt cun tantis scansiis jempladis di libris e di butiliis di vin di ogni fate. Ostarie di Contecurtegnove al jere scrit in alt sù chel mûr, sot in crist, puarin, vecjo come il cuc. Intant la musiche, dopo che biele cjantose furlane e lave indenant cun l’imni a la gjonde di Bethoven, po dopo cun tintine tintone e infin cun Bella ciao. Chel sium, par fortune, se tal prin mi veve metude tante pôre, cumò al finive in tante gjonde. Dentri in chê ostarie no jerin mûrs di tirâ sù o int che berghelave. Volevin dome fâ fieste, balâ e cjantâ. Pecjât che Galliano nol voleve savint di intonâ bandiera rossa. Jo no ai olsât insisti ancje par no fâ capî a ducj che o soi un comunist. E cun chel pinsîr, savint che jessi ros nol e plui di mode, mi soi sveât.


text:
Al jere daûr a cricâ il dì, dopo une gnot lungje e frede dulà che Anute e veve durmît pôc, te ansie di no rivâ a jevâ, in scolte di un cualchi rumôr, di une clamade, di une lûs che si impiave. Ma nuie, il scûr al jere passât e di gnovis inmò nissune. Cumò, tal clip dal so [...]
Tag: Rosute
Barbe Milio al jere un di chei furlans dal inizi dal secul passât che al veve cognossude la miserie. Chê miserie che e jemplave i curtîi e lis andronis dai paîs furlans, che ducj ben o mâl a spartivin cence bruntulâ masse; e jere chê la lôr vite, no ‘nt cognossevin altris. Ma lui, barbe Milio, no si sintive un [...]


text:
Miercus 14 | Avrîl 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
IL MESSÂL PAR TALIAN
23 di Novembar 2010
O publichin l'intervent di bons. Duili Cuargnâl su le cuestion dal Messâl par furlan, come segno di plene adesion di Glesie Furlane a ce che al à scrit.
Al è un intervent unevore puntûal come che al sâ fâ bons.
Duili che al à ancje presiedude la comission interdiocesane pe traduzion in lenghe furlane dai libris liturgjics.
L'articul al è jessût su La Vite Catoliche dai 20 di Novembar dal 2010 te rubriche agâr.


text:
Il Meluç
9 coments On Il Meluç
-
-
-
-
O jeri ali denant cuant che Checo Tam (il sarpint tentadôr che al stiçave cun vôs inmagante Eve) al contave, movintsi no dome cun bocie e vôs, ma ancje cun chel so cuarp sec incandît..Al jere dutun parmis conte, atôr e moviment intorteât dal cuarp!La camarele (Lussie) no jere di mancul cu la sô puntiliosetât intal pretindi il curtis par spelâ il miluç e tignive ben paradis lis lecadis ae sô sensualitât viers Adam dal sarpint, simpri ali a pretindilu (il curtis) par gjavâ vie il risi dai glifosâts. Ben, crodeitmi o jeri fûr cui cits par la gjonde intal scoltà e viodi cheste senegjade…sbati lis mans fuart che no mai par chel spetacul di conte e "contecurtârs". No pues tasê il gno grant displasê intal viodimi colade a scuintrâmi cun la mê conte propit cuintri Il miluç di Eve e dal sarpint! No 'nd ai podût fâ di mancul di votâmi e forsit ancje Pauli (sintât dongje di me) nol à volût dâmi un displasê…O soi stade une vore sf..disfurtunade cu la tirade a sorte des contis, ma in dute scletece la varès votade cun dute la foghe e la passion che o met intes robis che a mi plas..ononononin! Complimentons Laurin, o ai volût ancje contâti (e contaus) cetant che Checo Tam e Lussie a an dât lustri ae tô creativitât.
-
-
-
GRAZIS PAI COMPLIMENTS
-
Finalmentri che cualchidun al vedi cjatât il coragjo di contâ la creazion de bande juste. Biele conte. Mi à fat tornâ tal cjâf Menocchio cul so formadi e i viers. No dis cui che le à scrite, Diu nus vuardi che lu brusin par eresie.
-
Pingback: Contecurte day – la croniche | Contecurte ()


text:
A scuele, l’inzegnîr di eletrotecniche al veve il balin des unitâts di misure e ogni volte che al clamave fûr, ae lavagne, il scalognât di turno, al tacave a messedâle. Cuale ise la unitât di misure de tension eletriche? Il volt. E parcé le àno clamade cussì e no, magari, pierino? Par visâsei di Alessandro Volta che al veve inventade le pile. E cuale ise la unitât di misure de curint eletriche? L’ampere. E la unitât di misure dal pês tal sisteme M.K.S.? Il chilogram. E chê de lungjece, simpri tal sisteme M.K.S.? Il metri. E, invezit, tal sisteme C.G.S ? Il centimetri. E dulà isal conservât il metri campion? Tai uficis di Sèvres, dongje Parigji. E a cuale temperadure isal conservât par vie che no si ruvini? A zero grâts centigrats. (Il metri al steve ben ma il guardian al jere simpri plen di rafredôr. – Cussì al contave l’inzegnîr). E vie indenant par dutis chês altris grandecis: fuarce, lavôr, masse, potence…
Dut al filave ben se un al saveve rispuindi just ma se si inçopedave in alc l’inzegnîr al leve in bestie come che e fos sucedude la fin dal mont. Alore mi vignive la voie di jessi jo a fâi domandis e o jeri sigûr che lui nol varès savût vierzi le bocje. Cuale ise la unitât di misure dai luvins tal sisteme M.K.S.? La tace. E tal sisteme C.G.S.? Il bicjerin. E dulà ise conservade le tace campion? Inte credince, in cjase di Placido, a San Zorz di Nojâr, in vie Max di Montegnacco. A zero grâts centigrats? Nancje par idee. Placido al è libar di impiâ il fûc tal spolert che tant la tace campion no si ruvine e ancje lui al stâ plui ben tal cjalt e nol beche il rafredôr come il guardian di Sèvres. E trop durie le unitât di misure dai luvins? Une stagjon. Par podê vendi une tace di luvins simpri al stes presit di dîs francs, Placido al scugne, par fuarce, par stâi dentri cul vuadagn, fâ riferiment, ogni an, a une tace campion simpri plui piçule.
di Franco Vigo
#1011


text:
Domenie 18 | Avrîl 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Abacuc
Introduzion
Il libri di Abacuc
L’autôr di chest libri, contemporani di Gjeremie, nol va identificât cul profete Abacuc nomenât in Dn 14,33-39. Cun dute probabilitât al jere un “fi di profetis”, vadì saltât fûr di chei scjaps di profetis ricuardâts tai libris storics.
Abacuc al à vivût tal ream meridionâl di Gjude e al à profetade la invasion dai caldeus, ven a stâi i babilonês, che tal gîr di dîs agns a puartaran Gjerusalem al fruç plui complet (587 p.d.C.).
Cussì si colmarà il judizi di Diu su lis colpis di Gjude, che però Diu nol bandonarà dal dut. Se Gjude al tornarà a vê fede intal Signôr, al podarà sperâ ancjemò in ben.
Tipiche di chest libri e je la forme dialogjiche (1,2-11; 1,12-2,5) e la finâl sot forme di salm (c. 3).
Inte dutrine dai profetis, Abacuc al puarte une note gnove: al à il fiât di domandâi cont a Diu dal so mût di governâ il mont. Gjude al à pecjât, nuie ce dî. Ma parcè Diu, ch’al è sant, par cjastiâ un trist sielgial un ancjemò plui trist, come tal câs dai caldeus? Chest no isal tignî man a un trist? Al è il probleme ingredeât dal mâl: in concret, de furtune dai triscj.
Il profete al tente une rispueste. Par stradis che a nô nus semein stuartis, Diu al prepare la vitorie finâl dal just che, partant, “al vivarà pe sô fedeltât” (2,4). Une afermazion che Pauli le ripuartarà cuant che al frontarà di pet la cuistion de fede ch’e salve (Rm 1,17; cfr. At 13,40-41).


text:
Miercus 14 | Avrîl 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
INCUINTRIS A VENÇON: I ULTIMS STUDIS SU LA VICENDE STORICHE DAL APUESTUL DREE
10 di Novembar 2010
As 3.00 dopo di misdì: Gjespui cjantât in domo. Al sarà presint bons. Dree Bruno Mazzocato
Arcivescul di Udin.
As 3.30 in canoniche te sale Patriarcje Bertrant il dotôr Gabriele Pelizzari al presentarà: I ultims studis su la vicende storiche dal apuestul Dree.
O varìn locasion par gjoldi di une gnove publicazion de Opera omnia finanziade de Provincie di Udin: AMÔR DI PATRIE editoriâi 1979-1983 Prin volum, di Antoni Beline


text:
Al à il pêl biel lustri, a riis neris e grisis, lis mostacjs lungjis e duris tant che il fîl di fier, i voi zâi e lusints e la furbetât di une bolp.
Al è simpri a cjace par implenâ il bultric, e no je surîs o vuarbite che i rivin adore a scjampâ, parcè che lui si met in vuaite e al spiete al spiete, fin che cuntun salt al gaspare la gulizion.
Une biele dì, strac pes corsis fatis dulinvie la roie, si distire a polsâ dongje dal baraçâr.
Stant alì cui voi lupiants in sfrese, dut intun bot al olme une robute blancje che e cuche jenfri lis spinis: e je Catinute, la surîs ancjemò piçule, cui vogluts compagns di doi claputs neris e la codute drete.
Catinute, tal viodisi denant chel mostro di gjat, famôs cjaçadôr grant e trist e scomence a trimâ pensant: «Puare mai me, in ce sgrifis che o sei finide, cuissà se la puarti fûr?!»
E scrusignave se podeve jessi, di cualchi bande, une busute dulà platâsi. E cîr di saltâ ma, cun dute chê sbigule, sbaliant la mire e cole propit su la talpe di Checo.
Il gjat, fasint fente di nuie, la ferme e la scuadre.
Al scuvierç une bestueute spaventade che lu cjale cui voi plens di lagrimis, che e tâs parcè che la pôre i à fermât dutis lis peraulis intal gargat.
A Checo si impie un sgrisul di afiet e al dîs: «Vuelistu che ti puarti un pôc a spas? Monte su lis mês spalis che ti meni a cognossi il mont inalgò».
Catinute si drece, seneose e salte ardide su la schene di Checo.
Cussì dispès tu viodis il gjatot boriôs e a cavalot Catinute, tant che une regjine, ator pal bosc, e dutis lis besteutis, strambidis, a corin a cjalâ chê robe gnove: ven a stâi un gjat e une surîs che a vadin dacuardi.
Cualchi volte a saltin fûr a controlâ cemût che al cjamine il mont, ma subit a tornin indaûr, contentis di vivi insiemi, dismenteant di jessi, par nature, nemîs.
#148


text:
Nirvana (clape musicâl)
I Nirvana a son stâts une popolâr clape musicâl di musiche grunge merecane, fondade intal 1987 inte citadine di Aberdeen, dongje Seattle, tal stât di Washington. La cjançon che ju à rindûts cognossûts vie pal mont e fo in particolâr "Smells like teen spirit", cjapade dal disc "Nevermind" jessût intal 1991, che e fo ancje il mût di rindi famôs chel miscliç di rock alternatîf e punk che i mieçs di comunicazion a clamaran grunge. Daspò dai Nirvana, altris clapis de aree di Seattle e vignerin fûr, tra chestis chês di sucès a forin i Alice in Chains, Pearl Jam e Soundgarden, tant che il rock alternatîf al sarà un dai gjenars plui trasmetûts intes radios e intes televisions musicâls te prime metât dai agns '90.
I components principâi dai Nirvana a son stâts Kurt Cobain (vôs e ghitare), Krist Novoselic (bas) e Dave Grohl (baterie). Il lôr disc plui vendût al fo Nevermind.
Come lider dal grup, Kurt Cobain al fo spes clamât inte stampe "il puartevôs di une gjenerazion", e i Nirvana il "grup di bandiere" de "Gjenerazion X". Cobain nol jere tant content di chestis definizions, parcè che al preferive concentrâsi su la musiche, sorprendint dut il public dai Nirvana cul tierç album in studi, "In utero". Ancje se la grande popolaritât de clape intal public e calà simpri di plui daspò di chest album, i apassionâts plui fedêi a presearin la atmosfere scure di chest periodi dal grup, specialmentri daspò de esibizion dal 1993 pe trasmission MTV Unplugged.
La cariere curte dai Nirvana e finì cu la muart di Kurt Cobain tal 1994, ma la popolaritât de clape no murì cun lui, aumentant invezit cul passâ dal timp; vot agns dopo de muart di Cobain e fo dade fûr une demo no dal dut finude, regjistrade doi mês prime de muart dal cjantant, e che rivà intes primis posizions des classifichis mondiâls. De lôr fondazion in ca i Nirvana a àn vendût plui di 50 milions di discs, e plui di dîs milions cun Nevermind, dome tai Stâts Unîts. Lis cjançons plui famosis dal grup a son ancjemò mandadis in onde intes radios di dut il mont.
Components dal grup[cambie | modifiche il codiç]
- Kurt Cobain - cjantant, ghitarist
- Krist Novoselic - bassist
- Aaron Burckhard - batarie (1987)
- Dale Crover - batarie (1987-1988, 1990)
- Dave Foster - batarie (1988)
- Chad Channing - batarie (1988-1990)
- Jason Everman - ghitarist (1989)
- Dan Peters - baterie (1990)
- Dave Grohl - baterie (1990-1994)
- Pat Smear - ghitarist (1993-1994)
Discografie[cambie | modifiche il codiç]
Discs e compilations
Singui e EPs
Leams esternis[cambie | modifiche il codiç]
- (inglês) Interscope: Nirvana Il sît uficiâl de etichete
- (inglês) Nirvana fan club


text:
Miercus 14 | Avrîl 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
SALMS E CJANÇONS PAR FURLAN
25 di Novembar 2005
Articul publicât su "LA VITA CATTOLICA" di sabide ai 3 dicembar dal 2005
Il cjant dai salms responsoriâi e cjanzonutis in laude de madone, editâts di glesie furlane, presentâts a Udin
263 propuestis di salms e 26 cjants ae Madone di Jacum Tomadini, cun tescj in marilenghe, metûts in musiche di pre Cjargnel
e pre Michelotti. Un sussidi util pes celebrazions liturgjichis
Te foto, di çampe: prof. Franco Colussi de Universitât di Udin e dal Friûl, Zuan Pieri Biasatti dean di Glesie Furlane, bons. Igino Schiff Vicjari episcopâl pe Pastorâl de Diocesi di Udin e pre Sef Cjargnel Plevan di Rigulât
Jessint part integrant de liturgjie de peraule, il salm responsoriâl al à une grande impuartance pastorâl. Par chest al sarès ben «istruî cun cure i fedêi sul mût di vierzisi a la peraule che Diu ur dîs intai salms e di trasformâ i salms stes in preiere de Glesie», si lei te jentrade dal Cjant dai salms responsariâi (tirade jù di chê dal Lezionari pes domeniis e pes fiestis), la publicazion presentade vinars ai 25 di Novembar tal centri Paulin di Aquilee a Udin cu lis Cjanzonutis in laude de Madone di Jacum Tomadini.
A jerin presints bons. Igino Schiff, vicjari episcopâl pe pastorâl de Arcidiocesi di Udin, Franco Colussi, musicolic de universitât di Udin, pre Sef Cjargnel, musicolic e plevan di Rigulât, e Zuan Pieri Biasatti, dean di Glesie furlane, che e à editât lis dôs voris cun tescj in marilenghe, talmentri preseosis che no mertin di finî intun scansel, si ben di sei dopradis dai predis inte liturgjie par cjantâ cul popul e dai grops corâi.
Presentadis al vescul, bons. Pieri Brollo, che lis à ritignudis un sussidi util pes celebrazions liturgjichis, a son stadis metudis in musiche di pre Sef Cjargnel e pre Romano Michelotti. Pre Rinaldo Gerussi al à curât la digjitalizazion dai salms e Andrea Matiussi chê des cjançonutis.
La prime vore e je une vere miniere: si à un salm responsoriâl par ogni domenie dal an liturgjic, e a son trê i agns previodûts, par 263 propuestis. Cualchi salm, al à sclarît Colussi, al ven di fat ripetût su modui salmodics diviers. Lis melodiis a son dadis dongje a mût di centonizazion gregoriane, che «e vûl dî cjapâ cjants che a esistin za in gregorian par po viesti peraulis modernis cun chescj motîfs», al à pandût pre Cjargnel, fevelant po de «libertât ritmiche che al gjolt il gregorian», preseade dal public in sale. Diretementri des vôs di cuatri cjantôrs dal coro «Rosas di mont» de plêf di Guart, che a àn dât un saç de bielece di chescj cjants. E cun lôr po si è dât dongje ancje il public. Sì, parcè che il salm responsoriâl, clamât ancje graduâl, al va di regule cjantât. «A recitâlu lu si snature dal dut e guai se no lu si cjante in glesie a sclopecûr».
«I salms a son peraulis di Diu, sostentament de nestre fede, no sempliç colegament tra leturis. A vierzin a la sperance di un Diu, che al cjamine simpri cun te», al à pandût Schiff, laudant, a non de Glesie udinese, la iniziative, che e cjale ae liturgjie furlane dal avignî. «Al è biel vê la pussibilitât di cjapâ in man un libri di glesie scrit ancje te lenghe mari». In chest, no je «nissune braure, ni razisim, ni cjampanilisim - al à dit Biasatti -, dome dirit di nature».
Altri tesaur a son lis «Cjanzonutis in laude de Madone» di Jacum Tomadini (1820-1883). Il librut, che e mostre in cuviertine la biele Madone cul Frut e Sant Zuan di Francesc di Milan tal domo di Sant Denêl, al met adun 26 cjants a dôs, trê e cuatri vôs cun test par furlan. Motîfs facii, che a permetin di cognossi l'organist e compositôr furlan, mestri di capele dal Domo di Cividât, te sô muse plui intime, scuasit familiâr. La traduzion ritmiche dai tescj verbâi origjinâi (cjapâts di Tomadini ancje di Sant Alfonso Maria de' Liguori) e je stade fate cirint di rispietâ rimis e consonancis e di no smamî la ispirazion devozionâl, la semplicitât e spontanitât che ju marche.
Lis dôs publicazions a son editadis di Glesie furlane, chel «grop, nassût sul sburt dal Concili Vatican II, di cristians e furlans che a cirin di lâ a font des lôr lidrîs culturâls e religjosis - al à sclarît Biasatti -, par conciliâ la proprie fede cu la identitât culturâl». Midiant de traduzion dai tescj biblics, de lenghe furlane inte liturgjie e de valorizazion dal patrimoni musicâl. Lis gnovis voris a rivin di fat daspò la traduzion de Bibie (1997), il Lezionari (2001), intant che si sta prontant il Messâl Roman.
Erika Adami


text:
Cuant che Bertin al ven a russâsi cul nono, di sigûr al vûl molzi alc.
“Nono Bortul, cemût stâstu?” al tache il rufian.
Bortul al à bielzà nasât che i tocje vierzi il tacuin.
“Vonde ben!” al rispuint Bortul cence dâi masse cuarde al nevôt, che no lu mole un moment.
“Mi prestistu cincuante euros?” al tache il frut, cuntune bocje di ridi che no tu puedis dîsi di no.
“Ce âstu di fâ cun lôr Bertin?” al domande il vecjo, sigûr che ancje cheste volte il prestit lu segnarà su la glace.
“Mi è jentrât un virus tal computer e si no i met dentri l’antivirus Kaspersky no pues doprâlu.” al fâs Bertin cun muse rote.
“Orpo!” al fâs Bortul, “Costie cussì cjare cheste medisine? Poben o vevi juste di lâ in farmacie a cjoli lis pirulis pa pression e tu vegnis cun me”.
“Nono, cheste medisine no si cjate in farmacie!” al dîs Bertin, pensant che il nono al sedi simpri plui rincojonît.
”E indulà lu compristu chest Casp… Casp… o ce dal ostie che si clame?” al fâs Bortul che a otantevot agns al è restât un pôc indaûr. “Lu compri su Ibei e in doi dîs mi lu puartin a cjase!” al rispuint Bertin.
Bortul nol capìs plui di tant, e di robis modernis po nancje un fregul. “Ce raze di non di dâi a cheste buteghe!” al pense il vecjo, tirant fûr il tacuin.
Po si zire viers il nevôt, che al balinave denant di lui cun la man vierte. “Ma cemût aial cjapât il virus il to argagn?” al sbroche Bortul, slungjant a Bertin i cincuante euros. “No i vevistu metût la mascarine?”
di Pauli Jacuz
#1042


text:
Calpurni Sicul
Tît Calpurni Sicul (par latin Titus Calpurnius Siculus; I secul) fo un poete roman antîc.
La vite[cambie | modifiche il codiç]
Il non Sicul podarès volê dî che al nassè in Sicilie, ma al podarès ancje rapuartâsi al stîl de sô poesie, chel bucolic, che si inspirave a chê dal siracusan Teocrit. O savìn che al vivè sot Neron, parcè che tai siei viers lu incense ben.
La poesie[cambie | modifiche il codiç]
Il stîl[cambie | modifiche il codiç]
Calpurni tire fûr la vecje poesie bucoliche di Virgili, coerent cu la recuperazion dal classic dal timp di August che si cirive di fâ al timp di Neron, che lui al incensà tes sôs egloghis. Dal periodi di Neron al supave ancje il patetisim, che lu uçave a cjantâ l'amôr in maniere sintimentâl e no dome pal martueri che al dà, come al faseve Virgili, e il gust pai colôrs vîfs, che lu svicinave plui che a Virgili a Teocrit, che come lui i plaseve dipenzi piçui particulârs (Virgili invezit al veve miôr sugerî).
Lis oparis[cambie | modifiche il codiç]
Al scrivè une ricolte di siet egloghis, cuntun implant che al somee inspirât aes Georgichis di Virgili. No si sa ben se tribuî a lui un altri pâr di egloghis, che a àn il so stîl patetic e vîf di colôrs, e une Laus Pisonis (Laut di Pison), là che va a cirî in chest Pison, che forsit al è chel che po al tramà par copâ Neron, un protetôr.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Calpurnio Siculo, Tito, treccani.it


text:
Lenghis romanzis
Lis lenghis romanzis (o neolatinis) a son dutis lis lenghis che a vegnin fûr des variantis dal latin volgâr feveladis dai popui (no dome de int comun) intes variis bandis dal Imperi roman, e che cul timp e àn vût evoluzions diviersis, ancje pe influence des invasions barbarichis, soredut di bande di popolazions gjermanichis. Dutis chestis varietâts a son classificadis, come ancje il latin classic e lis lenghis romanzis, in plui sot grups des lenghis indoeuropeanis, la cui origjin a si cjate intai teritoris de Mesopotamie.
Lis lenghis romanzis vuê[cambie | modifiche il codiç]
Lis lenghis romanzis a son duncje un sot grup dal ramaç ocidentâl des lenghis indoeuropeanis, nassudis dal incuintri tra lis lenghis dai gnûfs popui indoeuropeans e un strât formât des lenghis che a jerin feveladis de int za presint in chestis tieris.
Chestis varietâts linguistichis a forin definidis come volgâr, ven a stai popolâr (de peraule latine volgo), ma cence vê un sens particolarmentri negatîf, dome in riferiment ae contraposizion fra la lenghe fevelade de int e chê uficiâl de autoritâts.
I puescj dulà che chestis lenghis a si sviluparin a son plui o mancul corispondents cul toc ocidentâl dal Imperi roman, gjavant la Britanie (ancje se al inglês al à inglobât une vore di tiermins latins) plui la provincie romane de Dacie (Romanie); par definî chestis regjons si dopre ogni tant la peraule Romànie, par evidenziâ la derivazion de lenghe fevelade dai Romans.
Un timp a jerin pandudis ancje inte Afriche setentrionâl, ma l'invasion arabe atôr dal VIII secul eliminà dutis chestis feveladis; inte part orientâl dal Imperi, il fat che il grêc al fos lenghe uficiâl al à impedît la difusion dal latin tal mieç de int, par cui no si son viodûts disvilups in chest sens.
Tra lis lenghis romanzis plui impuartantis, a son il spagnûl, il portughês, il francês, il talian, il rumen, il catalan, l'ocitan, il furlan, il leonês, il sardegnûl, il rumanç e vie di lunc.


text:
Musica Spiccia e vincin il Premi Alberto Cesa 2020
Le formazion Musica Spiccia si è adiudicade le finalissime dal concors Premio Folkest – Alberto Cesa 2020, prestigjôs premi inserît tal ambit de cuarantedoiesime edizion di Folkest.
Le finâl si è tignude lunis 5 di Otubar a Spilimberc e a l’è stât votât il miôr grup tra vot finalists di une zurie di alt nivel fra gjornaliscj, musiciscj e produtôrs componude di John Vignola, Elisabetta Malantrucco, Duccio Pasqua, Claudia Brugnetta, Alessandro Nobis, Daniel Spizzo, Maurizio Bettelli, Edoardo De Angeli, Teresa De Sio, Elena Ledda, Alessandro D’Alessandro, Silvio Orlando e Mauro Palmas.
Il grup lombart a l’à ricevût iar sere dal Assessôr a le culture, Ester Filippuzzi, e Andrea Del Favero, diretôr artistic di Folkest, insiemi a Alberto Grassetti de Friulovest Banca e le cjantante e diretore artistiche dal Premi Parodi Elena Ledda, un cuadri dal pitôr spilimberghês Cesare Serafino, oltri a adiudicâsi le partecipazion al prossim Folkest, le edizion dal 2021, e il premi Nuovo Imaie dal va complessîf di 15.000 euros pe realizazion di une tournée.
Il grup Musica Spiccia
Pui che un grup, Musica Spiccia e je une vere orchestre, che si caraterize come realtât transgjenerazionâl: une trentine di musiciscj di dutis les etâts dai dîs agns ai “ante”, fruts e adoloessents, adults che e ’sunin a memorie un grant repertori di oltri cent tocs di musichis dal mont e si esibissin in concierts e spetacui.
E àn ancje incidût 5 cd dai cuai un a Capo Verde cul grup locâl dai fradis Baptistinhas e e àn partecipât a diferentis manifestazions, festival e concors un pôc par dute le Italie e a Capo Verde. Tierç classificât il grup Mesnudì dal Lazi mentri il secont premi al vâ ai Violoncelli Itineranti cun Ana Pilat, union musicâl taliane/croate/slovene.
Durant Folkest a l’è stât inoltri conferît il premi leterari Parole e Musica 2020 a les ex componentis dal grup Le Scimmie di Modena, che e saressin Nara Gavioli Costanzini al bas, e Arianna Ferrari, bateriste dal grup, cul “Note ribelli, in viaggio con le Scimmie dall’Emilia al beat rock progressivo” (Artestampa 2019. El rock al feminîl des Scimmie di Modena tes pagjinis di Nara Gavioli, dulà che e conte le storie particolâr dal grup dut al feminîl, nassût a le fin dai agns ’60. E son stadis forsit il prin comples rock dome di feminis in Italie ma in pôcs si visin des Le Scimmie, un grup che a l’à cjalcjât i palcs di locâi e placis di dut il Biel Paîs in nûf agns di ativitât dal 1966 al 1974, vivint aventurôs viaçs in tren, in autostop e in furgon tra cassis, ghitaris, amplificadôrs e ridadis.


text:
Covential inmò in dì di vuê, tal music business, la figure dal agjent musicâl? Sabina Schebrack e Daniel Spizzo si confrontin ’su oportunitâts e pericui che a puedin nassi pai musiciscj di vuê dal coinvolziment di cheste figure pal sigûr une vore combatude. Midiant un confront resonât ’su lis competencis clâf che un vêr agjent musicâl al à di meti in cjamp, i doi relatôrs a varan maniere di compagnâ i presints intun viaç in variis areis e diviers marcjâts musicâi de nestre Europe contemporanie.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Cjapâ sù il nestri passât par vê ispirazions tal vivi il presint e proviodi l’avignî
O celebrìn la fieste dai nestris sants martars Ermacure e Fortunât. A son lôr lis lidrîs sanganadis de nestre storie sanganade. Tant al è vêr che i nestris vecjos nus àn lassade la ereditât dal ‘tignî dûr’ e dal ‘tornâ simpri a scomençâ’, parcè che, ancje lôr la àn simpri vude dure. Chel sanc al à consacrade la nestre che e je une ‘Storie Sacre’. Al è par chel che no o podìn cjapâ sù il nestri passât par vê ispirazions tal vivi il presint e proviodi l’avignî.
Cjapìn il moment di Cromazi. Lui al à vivût robis che a van par dongje di chês che o stin vivint nô. A scomençavin lis grandis invasions dai barbars, come che a scomencin lis imigrazions ca di nô: in chê volte a vignivin armâts, cumò, par fortune a cidin. Po ben la glesie e à savût vivi il presint acetantlu, tant al è vêr che Cromazi al scrîf: “Une grande rêt e cjape dentri pes diferents. O sin Romans, Celts, Sirians, Ebreus… ma o sin ducj Aquileiês. E chei barbars, che o vevin pôre di lôr, cumò nus servissin”. Ancje nô o viodìn i neris picjâts daûr dai camions che a cjapin sù la nestre porcarie e che, pûr di jessi ocupâts, a fasin cualsisedi mistîr. Cun di plui o vin di viodi ce che nus insegnin. Prin di dut nus ricuardin, a nô che o crodevin di jessi i parons de storie e de nestre vite che, in chest mont, o sin pelegrins cuntune esistence balarine e crepadice, come la lôr… M. Eckart al dîs che ogni moment di crisi, inte storie, nus ricuarde che no sin nô parons di jê e nus clame a servî il vêr Paron, par fâ il so dissen. Cun di plui ducj nô o sin vignûts in chest mont parcè che o sin stâts acetâts di cualchidun e, dopo di jessi vignûts, o sin clamâts a acetâ: cussì e va indevant la storie. La acetazion dai forescj e je stade la prime ande che e a vût la nestre glesie e che la à fat lâ indevant intant che l’imperi, invezit, al è slacât! La seconde ande e je stade chê di conservâ e consegnâ il patrimoni de culture dal passât; la Ete di Mieç lu à tignût a clucî e po al è sflorît fûr tal Rinassiment. I nestris vecjos a àn consegnade la lôr vite, il lôr sanc e storie e cussì e je lade indevant. Ancje il nestri assum al è chel di no pierdi nuie di ce che o vin ereditât e consegnâlu! E je clare che nô no viodarìn ce che al saltarà fûr tal ultin. Al è sigûr un fat che, te storie dut si trasforme, ma nuie nol va pierdût. Al è il moment dal ‘tignî dûr!’ e de sperance. Ermacure e Fortunât nus daran sigûr une man! ❚
bonsignôr Rizieri De Tina


text:
Airwave Default Root Password, Aruba Airwave Default Password, Airwave Default Login, Zabbix Appliance Root Password, Brocade Reset Root Password, Forgot Mysql Root Password Windows, Oki Default Password, Cp Plus Dvr Default Password, Tvt Dvr Default Password, Lif 200 Default Password, H3c Default Password, Fs726tp Default Password, Default Kyocera Password, Fs-4200dn Default Password, Default Password For Kyocera, Fs-1128mfp Default Password, Tl-wa901nd Default Password, Default Xerox Password, Kyocera Mfp Default Password, Toughswitch Default Password, Epass2003 Default Password, Babyware Default Password, Default Datto Password, Ip150 Default Password, Idrac9 Default Password, Idrac8 Default Password, Juniper Srx Default Password, Hp 1920 Default Password, Xerox Default Password, Sg200 Default Password, C8035 Default Password, Staylinked Default Password, Kyocera Default Password, Sumpple Default Password, Sunba Default Password, Harmonic Default Password, Dbsnmp Default Password, Default Antminer S9 Password, Tracer Sc Default Password, Zultys Zip 33i Default Password, Night Owl Default Password, Exacqvision Default Password, Nexpose Ova Default Password, Zabbix Iso Default Password, Ex6200 Default Password, Night Owl Dvr Default Password, Xtremio Default Password, Opensprinkler Default Password, Vce Vision Default Password, Endian Default Password, Wansview Default Password, Wap4410n Default Password, Zte F660 Default Password, Mimosa Default Password, Meye Default Password, Antminer S9 Default Password, Antminer Default Password, Eaton Ipm Default Password, Filehub Plus Default Password, Laview Default Password, Dx80 Default Password, Laview Nvr Default Password, Lnl-2220 Default Password, Lenel Default Password, Xerox 5335 Default Password, Exacqvision Default User Password, Xerox 560 Default Admin Password, Default Router Password List, Watchguard Dimension Default Password, Trane Tracer Default Password, Unisphere Central Default Password, Workcentre 5335 Default Password, Sangoma S500 Default Password, Hp Cp1618 Default Admin Password, Tenda 1200m Default Password, Toshiba Copier Default Password, Flir Cloud Default Password, Hiveos Default Username Password, Essl Default Username And Password, Taskalfa 5002i Default Password, Xerox 7225 Default Password, Izzi Technicolor Default Password, Antminer Default Username And Password, Brocade Default Factory Password, Kyocera Default Username Password, Kyocera Ecosys Default Password, Kyocera Fs-1128mfp Default Password, Xerox Workcentre Default Password, Xerox Default Admin Password, Avaya Weblm Default Password, Netcam Studio Default Password, Meraki Mx60 Default Password, Alcatel Linkzone Default Password, Payclock V6 Default Admin Password, Arris Tm1602a Default Password, Laview Ip Camera Default Password, Laview Camera Default Password, Kyocera Printer Default Password, Kyocera Taskalfa Default Password, Palo Alto Default Password,
Airwave Default Root Password, Aruba Airwave Default Password, Airwave Default Login, Zabbix Appliance Root Password, Brocade Reset Root Password, Forgot Mysql Root Password Windows, Oki Default Password, Cp Plus Dvr Default Password, Tvt Dvr Default Password, Lif 200 Default Password, H3c Default Password, Fs726tp Default Password, Default Kyocera Password, Fs-4200dn Default Password, Default Password For Kyocera, Fs-1128mfp Default Password, Tl-wa901nd Default Password, Default Xerox Password, Kyocera Mfp Default Password, Toughswitch Default Password, Epass2003 Default Password, Babyware Default Password, Default Datto Password, Ip150 Default Password, Idrac9 Default Password, Idrac8 Default Password, Juniper Srx Default Password, Hp 1920 Default Password, Xerox Default Password, Sg200 Default Password, C8035 Default Password, Staylinked Default Password, Kyocera Default Password, Sumpple Default Password, Sunba Default Password, Harmonic Default Password, Dbsnmp Default Password, Default Antminer S9 Password, Tracer Sc Default Password, Zultys Zip 33i Default Password, Night Owl Default Password, Exacqvision Default Password, Nexpose Ova Default Password, Zabbix Iso Default Password, Ex6200 Default Password, Night Owl Dvr Default Password, Xtremio Default Password, Opensprinkler Default Password, Vce Vision Default Password, Endian Default Password,


text:
Marco Stolfo e Claudio Cressati
L’Europa chiama e il Friuli risponde. E viceversa. Il volume presenta una serie di connessioni tra la realtà friulana, la dimensione europea e il processo di integrazione continentale, tra rivendicazioni di autogoverno, istanze di riconoscimento delle specificità linguistiche e culturali, politiche di tutela e garanzia di diritti fondamentali, collaborazioni istituzionali e reti di soggetti espressione di minoranze e nazionalità. La pubblicazione illustra i principali risultati del progetto di ricerca Conessions. Lenghe, dirits, tutele, autoguvier e cooperazion tra Friûl e Europe / Lingua, diritti, tutela, autogoverno e cooperazione tra Friuli ed Europa.
La Europe e clame e il Friûl al rispuint. E vicevierse. Il volum al presente une serie di conessions jenfri la realtât furlane, la dimension europeane e il procès di integrazion continentâl, tra rivendicazions di autoguvier, istancis di ricognossiment des specificitâts linguistichis e culturâls, politichis di tutele e garanzie di dirits fondamentâi, colaborazions istituzionâls e rêts di sogjets che a son espression di minorancis e nazionalitâts. La publicazion e da cont dai risultâts principâi dal progjet di ricercje Conessions. Lenghe, dirits, tutele, autoguvier e cooperazion tra Friûl e Europe / Lingua, diritti, tutela, autogoverno e cooperazione tra Friuli ed Europa.
Marco Stolfo è dottore di ricerca in Storia del federalismo e dell’unità europea e cultore della materia in Storia delle dottrine politiche all’Università di Udine, svolge attività di docenza e di ricerca su tutela delle minoranze, politiche linguistiche, integrazione europea e partiti regionalisti e nazionalitari. / Al è dotôr di ricercje in Storie dal federalisim e de unitât europeane e cultôr de materie in Storie des dotrinis politichis inte Universitât dal Friûl dulà che al fâs ativitât di docence e di ricercje su tutele des minorancis, politichis linguistichis, integrazion europeane e partîts regjonaliscj e nazionalitaris.
Claudio Cressati, professore di Storia delle dottrine politiche all’Università di Udine, è direttore del Master Erasmus Mundus Euroculture ed è stato più volte titolare di cattedre e moduli Jean Monnet. L’integrazione europea, nei suoi profili storici, politici e istituzionali, è il suo principale interesse didattico e di ricerca. / Al è professôr di Storie des dotrinis politichis inte Universitât dal Friûl e diretôr dal Master Erasmus Mundus Euroculture e al è stât plui voltis titulâr di catidris e di modui Jean Monnet. La integrazion europeane, intai siei profîi storics, politics e istituzionâi, e je il so principâl interès didatic e di ricercje.


text:
Nol jere nie di fâ, par Clementina al jere antipatic. E jere chê che e odeave di plui il nestri Dree. E jere di Milan, plene di caghe. Jessint fie di un militâr e jere vignude a stâ tal Friûl des grandis casermis. Si jere iscrite a la Scuele dal Grant Pindul, la orende scuele di mumiis, come che le clamave il nestri Dree: scuele plene di bidei mutilâts e alcolizâts e professôrs cagons. Se no tu jeris de creme di Udin, fi di cualchi miedi, avocât o nodâr, tu partivis za in svantaç. Ma ce jerial lât a fâ ta chê scuele li il nestri Dree, fi di operaris, brut, plen di bruscs, vistût mâl, cui dincj in disordin e i ocjâi di Nicola di Bari?
Al veve veleitâts di deventâ gjornalist. Al veve ancje dât un esam suplementâr di latin par podê iscrivisi ma… nie di fâ, une batoste daûr di chê altre: -1, -2, INCLASSIFICABILE… la uniche suficience le veve in religjon!
Clementina e jere bieline, riçote e castagnole, cu lis orelis un pôc a la Spock. E flirtave cul plui biel de scuele, Zuan, che al faseve ancje l’atôr.
Une dì te ore di sience e jere vignude fûr la storie dal ses. Dree al veve 14 agns ma al jere une vore indaûr e nancje svilupât. Nol saveve nie di nie e ducj lu coionavin, massime Clementina che e jere intun banc dongje di lui. Ancje il professôr si jere mitût a ridi viodint la ingjenuitât dal zovin ocjalon.
Di tantis che i à ditis Clementina a chel puar frut lui, arcistuf, al à alçât la man par domandâ al prof “Posso uscire?”
La lengate de fantate di Milan i à dât a Dree il colp dal K.O. disintji a basse vôs… “Sì, sì, vai a farti una sega…” e dongje ducj a sgavarâ.
Puar Dree lu cjatarin pôcs minûts daspò: si jere butât jù pal barcon di tante vergogne. Dôs oris plui tart al murive tal ospedâl.
di Checo Tam
Note
(Ogni riferiment a personis o acjadiments reâi al è dal dut un câs)


text:
31 maggio 2006
ŠTUDIJSKI CENTER NEDIŽA
Vuê, miercus 31, a Sant Pieri si presente il libri di Marco Stolfo "Lingue minoritarie e unità europea - La Carta di Strasburgo del 1981".
E je dal sigûr la ocasion par cognossi alc di plui su la nestre realtât di lenghe minoritarie.
30 maggio 2006
Furlan: par fevelâ di dut
29 maggio 2006
Elezions a Traversetolo
28 maggio 2006
Cul Barbe Cocul: Polente e Fric...o
Vuê o ai stât a Rocca Bernarda, parsore Iplis li che Barbe Cocul al veve il so chioscut dal Frico e di altris specialitât furlanis.
E po e jere ancje Maira...
27 maggio 2006
Cunvigne di Toponomastiche a Branc, ultimis zornadis
Si siere la Cuarte Cunvigne di toponomastiche di Branc, tra liendis e archeologjie. Vuê aes 18.30 si presente il libri sui cognons di Tavagnà, scrit di Walter Ceschia. Doman, domenie ultime dì par viodi la mostre.
te foto la dot. Sabrina Sguazzero
26 maggio 2006
Cjasesole: fieste dal sport, ma no dome
A tachin vuê a Cjasesole di Maian trê zornadis di fieste e sport, ma no dome.
Come ogni an Dario e la pro loco a organizin il torneu di balon che al va indevant fin domenie. Ma chest an a fasin ancje une mostre di Monica Zumino e une dimostrazion cui arcs. E po si mangje ancje ben!
25 maggio 2006
Furlan, lenghe vive
Al è stât publicât e presentât tal salon dal consei de Provincie di Udin pardabon plen di int, l'ultin libri curât di William Cisilino: Friulano lingua viva. Come che al à dit il prof. Giovanni Frau che al à presentât la publicazion "Cheste e je scuasit une piçule enciclopedie che e fotografe e e conferme la vivarositât de nestre Marilenghe". Cui che al volès vê une copie (insegnants, operadôrs culturâi e jo lu consei ancje a ministraôrs locâi...) al pues telefonâ al 0432/279978 o mandâ une mail di richieste al Ufici pe lenghe furlane de Provincie.
24 maggio 2006
Maian colôr di Rose
Saveviso che trente agns indaûr, tal 1976 il Zîr di Italie, lu à vinçût un talian? A jerin i agns di Eddy Merckx (il canibal), ma in chel an lu à vinçût Felice Gimondi.
Achì la descrizion dal percors di doman.
23 maggio 2006
Fieste sportive sui prâts di Gardo
Si pues rivâ ancje cu lis tendis tancant di joibe dopomisdì.
Tant sport, ligrie, voie di divertîsi e... tante sunete (....sperìn...)!
Par informazions clamait Mirto Sodorman 347/9526761
22 maggio 2006
La Pro Majano e scree une mostre
Sabide ai 27 di Mai dal 2006, aes 18.00, li de Sale "Ciro di Pers" dal Minicipi, e sarà la scree de mostre personâl di Remigio Giorgiutti. La mostre e je sigûr biele, stant che l'artist al lavore pardabon une vore ben. Achì in bande un so cuadri: a mi mi plâs, voaltris ce disêso?
21 maggio 2006
La Fieste dai Motârs
Achì al è dut il program.
Grazie Moreno e Carla, lis animis maianesis di cheste fieste!
Un "Mandi ilegâl" a ducj!
20 maggio 2006
Onde Mediterranee a Gurize
A Gurize e je proviodude pe setemane che e ven (26 e 27 di Mai) une biele iniziative che e met a confront la culture, la musiche, lis lenghis di Friûl, Corsiche e Catalogne. Un biel progjet interculturâl e un program interessant che si pues viodi te pagjine web di Onde Mediterranee.
19 maggio 2006
Toponomastiche locâl a Branc
Dai 19 ai 28 di mai a Branc di Tavagnà si fevelarà di toponomastiche locâl, archeologjie e liendis: Par savê alc di plui, continue a lei achì...
Tes zornadis a intervignaran une vore di esperts (te foto il Sindic di Tavagnà e la dot.e Sabrina Sguazzero), ve chi il program de cunvigne
18 maggio 2006
Il Guvier Prodi
Berlusconi al à passadis lis consegnis a Prodi che al è deventât Premier. Intant che a firmavin cjartis, di fûr a vevin i lôr cjanuts che a fasevin cognossince (te foto).
Ce us semeial il gnûf Guvier?
Jo no soi par nuie content... Ma cualchidun, che si clame Ricky e al fâs cafè, no nus vevial dite che il ministri furlan al jere garantît?...
17 maggio 2006
Sabide ai 20: Biel conciert in Mont a Buie!
Il cuel dal Fum: la letare sul gjornâl
Secont me nol à ducj i tuarts a lamentâsi, ma no mi plâs la polemiche che e je stade impiade: mi par esagjerade. Ciert al è un intervent che al è stât fuart, ma al coventâve fat un percors che al permetès di lâ sù sul cuel ancje in maniere plui dolce. Dopo, jo no soi un tecnic e duncje no sai in ce maniere che a son stât fats i lavôrs... ciert al è che, par judicâ, si varà di viodi cuant che a saran finîts e no vê il preconcet che dut al è mâl.
Pal probleme des plantis (te foto une gjinestre, cuntun clic parsore de foto e devente grande), se al è stât fat un dam o fâs une propueste: stant che si varan di meti jù gnovis plantis o disarès che e sarès une robe di tignî in considerazion di fâ une sorte di zardin botanic cun plantis locâls, salacor fasint un progjet cuntun tecnic botanic, che nus dîsi cemût fâ ancje un percors che al vedi une valence didatiche pes scuelis che a son li dongje. Duncje no fâ une plantumanzion di vivâr, ma creâ une sorte di zardin didatic cun plantis dal puest e che salacor a vedin ancje la funzion di tignî la tiere par che nol slachi jù dut a bas (che tra l'altri, o pensi che al sedi za stât tignût cont tal progjet...). Ce us semeie cheste idee?
ps: par viodi altris opinions, lait achì
16 maggio 2006
Vinars al è Consei Comunâl
O ai voie di marcâ doi ponts al ordin dal dì: la formazions des comissions consiliâr e la modifiche de Comunitât Colinâr, che daûr de riforme regjonâl e sarà trasformade in ASTER.
Tornant aes comissions, ancje daûr di ce che mi àn domandât, jo o sarai President de Comission Culture, de Comission Teritori e Ambient e component de Comission Paritetiche pai Rapuarts cui Comuns di Traversetolo e San Zenone.
Chest al è ce che si proponarà.
15 maggio 2006
Ce balon cun chel balon!
La Juve e je campion di Italie... Ce braure!
Lait a lei ancje cheste:robis di no crodi...
Par television o ai ancje sintude une declarazion dal President dal Bologne ae trasmission di Simona Ventura, li che al incusave i responsabii dal scandul di vê ruvinât une des pocjis robis che a tignivin dongje i talians: Il Balon e ancje la nazionâl.
Al à parfin butât li la pussibilitât di no mandâ la Nazionâl ai Mondiâi di Gjermanie: une soluzion che la FIGC e varès di pensâ, par no fâsi ridi di dut il mont. Mandìn la Nazionâl Primevere, pluitost!
14 maggio 2006
Fieste di dutis lis Mamis!
13 maggio 2006
♪♪♪ Trentetre ♪♪♪ Trentetre ♪♪♪ papapapa ♪♪♪
Dut al è pront par fâ fieste.
Salacor, se cualchidun al va, nus contarà alc ancje a noaltris che o restìn a cjase.
12 maggio 2006
Serade in Cjargne
11 maggio 2006
Il ricuart dal Taramot a Maian
Se lis robis no son ladis dutis ben si à di vê la onestât di dîlu.
Cualchi problemut al è stât e si lu à viodût: di chest mi scusi e o ringrazii ducj i volontaris che, fasint ancje plui di ce che e varessin dovût, a àn pardabon lavorât tant par cheste ricorence.
In efiets, pal avignî, mi auguri ancje jo che ciertis robis e magagnutis no si ripetin, ancje par rispiet dai ospits, di chei che (di bant e cence domandâ nuie!) ti dan une man te organizazion e di dut ce che Maian al à vût di bande de gjenerositât di tante buine int.
Prin di dut: plui comunicazion par fâ partecipâ la int.
O aprofiti par tornâ a dî "Grazie" a dutis lis personis di cûr che a àn fat risurî il Friûl e Maian!
10 maggio 2006
Un salût ai miei arlêfs
O aprofiti par scrivius un biel pinsîr che un siorut di Canosa di Puglia, che al vignive a lezion, al scrit tal so teme, brâf Antonio!:
Co mi jevi la matine, o ciali ator la mont e il plan:
une vôs dal cûr mi dîs "Sta content tu sês furlan!"
09 maggio 2006
Librut pai fruts (ma ancje pai grancj)
Trê peraulis: Burlaç, Nêf, Vierte. Ma no dome. E cussì vie pai proverbiâi lavôrs di Primevere, metint ordin ancje in librarie, al pues vignî fûr di cjatâ cualchi publicazion che si crodeve dismenteade.
La associazion culturâl “El Tomât” di Buie e je di tancj agns in ca impegnade te promozion de lenghe furlane e di cualchi an ancje pai fruts cuntun progjet editoriâl indreçât propit ai plui piçui.
In suplement al periodic che al puarte il non de Associazion, a son stâts distribuîts trê libruts ilustrâts, nassûts des mans e de fantasie di Laura Nicoloso e Elisabetta Ursella di Buie.
La mestre Nicoloso e insegne tes scuelis di Bordan, li che e met adun la passion pe lenghe furlane intun confront cun plui lenghis.
Elisabetta invecit e disegne. Dopo vêlu fat par cualchi an ator pe Europe, e je tornade in Friûl e te sô Buie ancje par dâ lûs a di cheste iniziative editoriâl.
E duncje cul test di une e i colôrs di chê altre e je nassude une golaine pe infanzie che no je ni flabe, ni conte, ma peraule piturade.
Come che si lei ancje te presentazion de professore Silvana Schiavi Fachin, “i suns, lis inmagjinis, di frut, ti jentrin dentri, ti restin tal çurviel e no tu lis dismenteis”.
Cussì, tes aventuris di Frutin, il protagonist di chescj incjants disegnâts, Laura e Elisabetta a menin par man il piçul letôr (e parcè no ancje i plui grancj), par tornâ a discuvierzi une realtât che te presse dai timps di vuê e cor il risi di pierdisi vie.
Si sint la poesie de maravee che te semplicitât de realtât e pant la grandece dal creât e la bielece de novitât scuvierte dai fruts.
Burlaç, Nêf e Vierte, al è facil intuîlu, a fevelin di stagjons diviersis, ma che tal stes timps a son compagnis: compagnis tai voi dai plui piçui, te lôr curiositât, tal cjalâ chel particolâr plui picinin che al fâs speciâl ancje “il cjanut tal so cusso” intant che “si tapone i voi cu la code”; o pûr “il moscardin” che “al duar te buse de glove grande dal rôl dai pravìs”; o inmò “Frutin” che “si inçopede tun farcadiç, tes manutis un maçut di violis”.
Si disvilupin cussì lis zornadis di Frutin, il piçul protagonist che, compagnât des besteutis, dai profums, dai colôrs e dai suns di une nature di scuvierzi dì par dì, si confronte cui particolârs par costruî la sô memorie te inocence de curiositât dai agns plui verts.
E pâr scuasit di strani intune ete fate di tecnologjie, cheste maniere di contâ cun semplicitât, cun timps che a semeavin dismenteâts la vite, la nature e lis stagjons.
Piçui cuadris par stiçâ chê curiositât, li che “il suns de lenghe si mude in sens e il sens in emozion e che e fâs gjoldi la voie di cognossi prime di deventâ cognossince”.
Frutin al vîf intun mont che forsit si sin dismenteâts di preseâ e lu fâs par ducj i fruts che come lui a tornaran a viodi e a sintî un furlan sclet, cjalt e incjantadôr midiant des peraulis di Laura e i disens di Elisabetta.
E la lenghe furlane e torne a jessi mari.
08 maggio 2006
Pre Bepo Marchet: 23_07_1902 - 08_05_1966
07 maggio 2006
Une novitât a Montecitorio
Lait a viodi il BLOG DI RENZO TONDO
te foto, Renzo Tondo cu la nestre mitiche Renute!
Un simbul de ricostruzion: Il Domo di Vençon
Inmò grazie a dute la int di cûr che e à regalât ae mê gjenerazion un Friûl che al è nomenât par dut il mont come un model e mi fâs sintî braurôs di jessi furlan. Un pinsîr lu dedichi par ducj i Sindics di chê ricostruzion che e àn dimostrât che cu la volontât si rive a fâ dut: ancje a fâ tornâ a nassi une Regjon.
Un "Mandi" ancje ae siore Luciana Bonatti Mora, che in chês gnots e à lavorât cence polse intun dai plui dificii compits: vê cure par ducj i 131 muarts di Maian e ricognossiju par podê informâ lis fameis che a vevin pierdût i lôr parincj.
06 maggio 2006
Maian: teatri di esportazion
Richter al è un spetacul che al cjape dentri ancje doi atôrs de compagnie teatrâl di Maian: Ivan Zucchiatti e Mauro Vignuda.
Chest spetacul - si lei tal articul - al nas dal progjet di CollinaEcultura, il coodernament culturâl de Colinâr: in sene doman ai 7 di Mai aes 20.30 tal auditorium des scuelis di Dignan.
O soi content che il progjet, che al viôt l'intervent di Paolo Patui tant che consulent e coordenadôr, al vedi tignût cont de propueste che o vevi fat inmò in chê volte: dedicâ un laboratori teatrâl par fâ un test par ricuardâ il Taramot.
Tra i altris temis al è Zelig par furlan, cul intervent di Claudio Moretti. Ma cheste e je une altre storie che o contarìn plui indevant...
Friûl resurît: 1976-2006
Mi plâs cheste poesie dal gno amì Roberto Ongaro:
RICUARDE FURLAN
Lis cjasis sdrumadis a nulivin di muart,
ferîts di ogni bande, berghei, polvaron,
la int disperade e sgjerfave tra i claps,
scunide, avilide, cun disperazion.
Parsot e rugnave, feride, la tiere,
scjassant il Brancot ogni cualchi minût,
maseriis e sanc a passavin pes stradis,
il mont al diseve "Il Friûl al è pierdût!"
No vevin fats conts cu la antighe Gjernazie
di int di fature, usade al sudôr,
usade a lis vueris, a lis invasions,
che cence vaî e sopuarte il dolôr.
Tornâts di ogni dontri a la tiere dai vons,
un clap dongje l'altri, sudant ogni dì,
i fîs di chê tiere cetant sfortunade,
il vieri Friûl a àn fat resurî.
05 maggio 2006
No Passport (n)eurodram shakespearian a Tarcint
04 maggio 2006
Mostre di Franco Maschio a Colorêt
03 maggio 2006
Mulin Cocconi a Ospedalêt di Glemone
02 maggio 2006
Adriano Piuzzi Assessôr: COMPLIMENTS!
Tancj compliments!
No sai parcè ma cheste robe mi à fat plasê dopli: il prin motîf parcè che e ven premiade une persone (za premiade dal eletorât) che cuant che e cjape un impegn, no mole fin che no à mantignût lis promessis (in politiche a 'ndi fossin come lui, invezit di predicjâ e vonde...); il secont motîf al è che a plui di cualchidun i è vignût il mâl di stomi pe bile.
Ma no stin a preocupâsi: come al solit in tancj a saran a montâ sù sul cjar dal vincidôr! Dopo dut, ancje Maian al è in Italie...
1976-2006: 30 agns dal Orcolat
O aprofit ancje par saludâ un gno amì che nol è plui, ma che o ai vût mût di cognossi dopo tancj agns che al jere rivât pe prime volte di Traversetolo a Maian propit in chei agns. Al tornave simpri ogni an. E a Maian al sarès tornât ancje cheste volte, se masse adore il destin no lu ves puartât vie lui.
Mandi Armando, no tu jeris Furlan, ma tu âs volût ben al Friûl e ai Furlans, insegnantnus tant. Grazie
(ps: altris fotografiis a son su www.natisone.it che o ringrazii)
Societât Operarie
Domenie ai 30 di Avrîl e je stade la assemblee de Societât Operarie: isal stât cualchidun che al podi contânus alc di ce che al è stât dit?
01 maggio 2006
Mandi Elio Bartolini
E il Friûl cumò al è plui puar.
Subliminâl jo
dopo tant
e ce abîs spalanchino
daur chist rompi e crevâ.
Panolis j si disevin di frus
masanadis di chêi di là su,
e pore nô no ‘n vevin pi.
Pore ‘n vin ué che j vivin cloteant
tal grisul vultissâts cuintre un cîl neri
gualivo
spetant alc come un lamp
spetant alc come un ton
in ta la nestre misure colmâde.
A quali altezze mai lampeggia per rompere il tuono / dopo tanto / quali abissi si spalancano / dietro questo rombo e spezzare. // Pannocchie dicevano da bambini / macinate da quelli di lassù, / e paura noi non ne avevamo più. // Paura abbiamo oggi che viviamo zoppicando / avvolti in un brivido contro un cielo nero / compatto / aspettando qualcosa come un lampo / aspettando qualcosa come un tuono / nella nostra misura consumata.
Bon Prin di Mai!
Vuê e je la fieste dai lavoradôrs. Ma si sêso mai domandâts parcè?
Ve chi la rispueste.


text:
-
Prime cjaminade
di Imponzo a Illegio
-
Seconde cjaminade
di Illegio a S.Maria Oltrebut - Caneva/Casanova di Tolmezzo
-
Tierce cjaminade
di Tolmezzo a Cesclans
-
Cuarte cjaminade
di Cesclans a Villa di Verzegnis
-
Cuinte cjaminade
di Villa di Verzegnis a Invillino - Villa Santina
-
Seste cjaminade
di Invillino -VillaSantina a Enemonzo
-
Setime cjaminade
di Enemonzo a Socchieve
-
Otave cjaminade
di Socchieve a Forni di Sotto
-
None cjaminade
di Forni di Sotto a Forni di Sopra
-
Decime cjaminade
di Forni di Sopra a Sauris di Sotto
-
Decime prime cjaminade
di Sauris di Sotto a Rifugio Tenente Fabbro
-
Decime seconde cjaminade
di Rifugio Tenente Fabbro a Sappada
- Decime seconde cjaminade - Variant lungje
-
Decime tierce cjaminade
di Sappada a Prato Carnico
-
Decime cuarte cjaminade
di Prato Carnico a Cella - Ovaro
-
Decime cuinte cjaminade
di Ovaro a Zovello
Decime cjaminade
Itinerari lunc e panoramic, che al da la pussibilitât di colegâ dôs bielis localitâts di montagne, rivant te ridinte localitât di Sauris.. la visite e da la pussibilitât sei di amirâ a un tîr di sclope lis crestis des Dolomitis furlanis, sei di traviersâ lis plui dolcis Alps Cjargnelis, tra i pascui di alture dai doi cjadins di Fors e Sauris. Considerade la lungjece dal percors al è pussibil dividilu in doi dîs, passant la gnot a casere Tragonia, o pûr lâ jù plui in bas, cjapant la sente teleferiche. ........lei inmò
Sunt de tape
Descrizion dal percors
DI FORS DISORE A SAURIS - Il percors lunc a panoramic al travierse une zone di cjampeis, segnade di diviers cors di aghe e al mene sù te ridinte localitât di Sauris. La trate si davuelç intun lûc di confin cul Venit, di face a lis Dolomitis furlanis, puartant i cjaminants a pont a pont tra i profîi calcârs des Alps di Soreli e mont. Viodude la lungjece dal percors si consee di smiezâlu, passant la gnot a Cjasere Tragonia, o ben scurtâlu cjapant il prin trat de teleferiche dal Varmòst. La localitât di Sauris e je particolâr par tancj aspiets: i siei abitants a rivin dongje di une comunitât de Val Pusterie e a fevelin un dialet todesc. Po dopo e je famose par ciertis specialitâts alimentârs, e e da sotet a un piçul centri etnografic; in chest lûc al è ancje nassût l’albierc difondût.
[Glesiis]
Si divît intes borgadis Disore e Disot, e e ten di cont inte glesie di Sant Laurinç e tal Santuari di Sant Osvalt, preseadis oparis di altârs fats di len dal Cinccent: chel di Michael Parth, artist di divignince de Val Pusterie al è dedicât a Sant Osvalt, e al è un dai esemplis plui preseabii di altârs in forme di ale (Flügelaltar) che si cjantin in Friûl.


text:
30 marzo 2010
Colonia Caroya e ricuarde il 3 di Avrîl dal 1077
O ai ricevût cun tant tant plasê chest invît pe ricorence dai 3 di Avrîl.
Ta chescj ultins agns cheste date e ven valorizade e ricuardade di tantis aministrazions, ents e associazions, ma viodi che l'aniversari de nassite dal Stât Patriarcjâl di Aquilee che al nassè tal 1077 al sedi celebrât te comunitât furlane di Colonia Caroya in Argjentine a 13.000 km dal Friûl... beh... a mi mi fâs un grant biel efiet!
Compliments ai amîs di Colonia Caroya.
Fracait su la foto par lei miôr.
Ta chescj ultins agns cheste date e ven valorizade e ricuardade di tantis aministrazions, ents e associazions, ma viodi che l'aniversari de nassite dal Stât Patriarcjâl di Aquilee che al nassè tal 1077 al sedi celebrât te comunitât furlane di Colonia Caroya in Argjentine a 13.000 km dal Friûl... beh... a mi mi fâs un grant biel efiet!
Compliments ai amîs di Colonia Caroya.
Fracait su la foto par lei miôr.
26 marzo 2010
Presentazion de Patrie a Lestans
Usgnot o sin a presentâ la Patrie dal Friûl di Març a Lestans a 20.30 li de Somsi in vicul de Latarie: in cuviertine Mauro Corona che al vierç la riviste cuntune lungje interviste.
Un grazie a la Somsi e a Daniele Martina che a àn organizade la serade. Us spietìn ducj.
ps: fracait chi par lei ancje l'avîs su Facebook
Un grazie a la Somsi e a Daniele Martina che a àn organizade la serade. Us spietìn ducj.
ps: fracait chi par lei ancje l'avîs su Facebook
19 marzo 2010
Di Colonia Caroya, auguris papà!
Vuê al è Sant Josef, fieste dal papà. Ancje se o soi di chê altre bande dal mont, jo i fâs i auguris a Giancarlo, il gno.
17 marzo 2010
Que linda que es, esta Colonia que tanto querés
No rivi inmò a capî ben dal dut ce che o stoi vivint ta chestis zornadis...
o ai fat une dì di viaç par avion, par lâ di chê altre bande dal mont e mi somee di jessi in Friûl...
o doi la man a la int per presentâmi e mi sint a rispuindi: o soi Copetti... Bergagna... Roya... Toso... Londero... Cargnelutti... Visintin... Cemût vadie?
o se a son plui zovins, tor de mê etât o jù di li, "Hola, que tal? Yo soi Copetti... Bergagna... Roya... Toso... Londero... Cargnelutti... Visintin..." e ti san a memorie ducj i nons ancje dai nonos e dai nonos bis origjinaris di Glemone, Udin, Osôf, Prât di Cjargne... che a son partîts in nâf di Gjenue tal 1878... zoventût che ti domande di fevelâur par furlan parcè che no lu fevelin, ma a volaressin recuperâ la lenghe che a sintivin a fevelâ dai nonos...
cjatâsi tal mieç de campagne sconfinade, tun vignâl che no tu rivis scuasit a viodi dulà che al finìs e cjatâ un siorut di non Marcetti (il cognon al è scrit Marchetti, ma pronunciât a la castiliane) che al rive cul tratôr, ti salude par castilian "Hola, que tal?" e cuant che i domandi "Mandi, ma lui fevelial par furlan?" e lui ti rispuint "Sigûr, cun plasê, cemût staiso?" e al tache a contâ "O soi partît dal puart di Gjenue a 12 agns cun mê mari tal 1949 e no soi plui tornât...", fevelanti par passe une ore dai cjamps, dal lavôr, de ue che chest an e à cjapade la ploie e al à pierdût passe la metât de produzion, ma il guvier no i darà un franc... e vignî a savê di sô fie, dopo che si sin saludâts e lu vin lassât che al continuàs a lavorâ, che ancje par jê che no fevele une peraule, e jere la prime volte in dute la sô vite che e sintive a fevelâ so pari par furlan...
cognossi il sindic di un comun dongje, Jorge Roberto Visintin, che ti dîs: "Puedio fâus viodi il gno paîs, lu clamìn San Durì, come la frazion di Flaiban"...
Dut chest ti fâs sintî tal cûr emozions che no tu rivis a descrivi fint insom... e ti ven un grop...
Forsit al è il câs di tornâ a scrivi une des primis riis di chest post:
o ai fat une dì di viaç par avion, par lâ di chê altre bande dal mont e O SOI in Friûl...
Lait a viodi alc di plui, fracant chi: www.entract.it/farcadice.html
Grazie Colonia Caroya!
o ai fat une dì di viaç par avion, par lâ di chê altre bande dal mont e mi somee di jessi in Friûl...
o doi la man a la int per presentâmi e mi sint a rispuindi: o soi Copetti... Bergagna... Roya... Toso... Londero... Cargnelutti... Visintin... Cemût vadie?
o se a son plui zovins, tor de mê etât o jù di li, "Hola, que tal? Yo soi Copetti... Bergagna... Roya... Toso... Londero... Cargnelutti... Visintin..." e ti san a memorie ducj i nons ancje dai nonos e dai nonos bis origjinaris di Glemone, Udin, Osôf, Prât di Cjargne... che a son partîts in nâf di Gjenue tal 1878... zoventût che ti domande di fevelâur par furlan parcè che no lu fevelin, ma a volaressin recuperâ la lenghe che a sintivin a fevelâ dai nonos...
cjatâsi tal mieç de campagne sconfinade, tun vignâl che no tu rivis scuasit a viodi dulà che al finìs e cjatâ un siorut di non Marcetti (il cognon al è scrit Marchetti, ma pronunciât a la castiliane) che al rive cul tratôr, ti salude par castilian "Hola, que tal?" e cuant che i domandi "Mandi, ma lui fevelial par furlan?" e lui ti rispuint "Sigûr, cun plasê, cemût staiso?" e al tache a contâ "O soi partît dal puart di Gjenue a 12 agns cun mê mari tal 1949 e no soi plui tornât...", fevelanti par passe une ore dai cjamps, dal lavôr, de ue che chest an e à cjapade la ploie e al à pierdût passe la metât de produzion, ma il guvier no i darà un franc... e vignî a savê di sô fie, dopo che si sin saludâts e lu vin lassât che al continuàs a lavorâ, che ancje par jê che no fevele une peraule, e jere la prime volte in dute la sô vite che e sintive a fevelâ so pari par furlan...
cognossi il sindic di un comun dongje, Jorge Roberto Visintin, che ti dîs: "Puedio fâus viodi il gno paîs, lu clamìn San Durì, come la frazion di Flaiban"...
Dut chest ti fâs sintî tal cûr emozions che no tu rivis a descrivi fint insom... e ti ven un grop...
Forsit al è il câs di tornâ a scrivi une des primis riis di chest post:
o ai fat une dì di viaç par avion, par lâ di chê altre bande dal mont e O SOI in Friûl...
Lait a viodi alc di plui, fracant chi: www.entract.it/farcadice.html
Grazie Colonia Caroya!
09 marzo 2010
Di Jerusalem a Sant Tomâs
Ve ca la locandine dal incuintri di miercus ai 10 di Març che si fasarà a Sant Tomâs. Une biele ocasion par viodi puescj lontans. Par lei miôr, fracait su la foto.
Ducj invidâts!
Ducj invidâts!
08 marzo 2010
Auguris
A son passâts 4 agns che o ai screât il blog e come in chê volte, e tal 2007 e tal 2008, e tal 2009, o fâs i auguris prin di dut a lis feminis, ma ancje a chest gno blog: parcè che nol è nuie di miôr che fâ fieste in compagnie.
Fasint un belançut di chescj agns o scuen ameti di vê vude tante sodisfazion parcè che tantis a son stadis lis manifestazions di preseament, ma ce che mi à fat plui plasê al è stât che divierse int e à cjapade la stesse strade. Un grazie o scuen dîlu al Dree, il prin blogarin furlan.
In pôc timp al è gambiât tant: il Furlanist al à sierât, i blogarins (ancje chei par furlan) a àn tacât a doprâ altris socialnetworks, ma l'impuartant al è vê slargjade la presince de lenghe furlane intun mieç di comunicazion come Internet, ma no dome istituzionâl. Bon, cumò vonde fâ i seriôs e vie a fâ fieste, spietant il prossin compleblog!
Fasint un belançut di chescj agns o scuen ameti di vê vude tante sodisfazion parcè che tantis a son stadis lis manifestazions di preseament, ma ce che mi à fat plui plasê al è stât che divierse int e à cjapade la stesse strade. Un grazie o scuen dîlu al Dree, il prin blogarin furlan.
In pôc timp al è gambiât tant: il Furlanist al à sierât, i blogarins (ancje chei par furlan) a àn tacât a doprâ altris socialnetworks, ma l'impuartant al è vê slargjade la presince de lenghe furlane intun mieç di comunicazion come Internet, ma no dome istituzionâl. Bon, cumò vonde fâ i seriôs e vie a fâ fieste, spietant il prossin compleblog!
07 marzo 2010
Elio a la Bit
Vuê o ai tornât a viodi Elio, un coleghe de Filologjiche che mi à dit di vê stât a la Bit. Mi à proponût di contâ chi ce che al veve viodût a Milan e vulintîr us propon ce che mi à mandât: lait a viodi tai coments...
06 marzo 2010
Un gnûf blog: Comitât pe Autonomie
Us segnali une notivitât te blogosfere furlan: si trate dal blog dal Comitât pe Autonomie e pal Rilanç dal Friûl, che al à come president Gianfranco D'Aronco.
Pal moment al è par talian, ma mi àn garantît che ca di pôc e sarà doprade di plui ancje la lenghe furlane.
Intant benvignûts te Rêt e bon lavôr.
Pal moment al è par talian, ma mi àn garantît che ca di pôc e sarà doprade di plui ancje la lenghe furlane.
Intant benvignûts te Rêt e bon lavôr.
05 marzo 2010
Sipari furlan: Mari Aghe
E continue la edizion 2010 di Sipari Furlan (achì dut il program), cuntun spetacul dedicât ai plui piçui, ma no dome.
Mari Aghe al è il non dal event in sene domenie ai 7 di Març aes 5 dopomisdì tal teatron.
03 marzo 2010
Fevelant a Colonia Caroya
A tachin cheste setemane i incuintris par fevelâ la lenghe furlane...
Fin chi al podarès someâ un normâl invît come che mi 'nt rivin tancj, ma se o fracais su la foto, o viodarês alc di plui: ce che par me al è straordenari al è che cheste iniziative e nas e e ven puartade indenant a Colonia Caroya, une comunitât furlane di chê altre bande dal mont!
Une biele rispueste a ducj chei che a disin che cul furlan no si va di nissune bande...
Compliments ai amîs furlans caroyenses!
Fin chi al podarès someâ un normâl invît come che mi 'nt rivin tancj, ma se o fracais su la foto, o viodarês alc di plui: ce che par me al è straordenari al è che cheste iniziative e nas e e ven puartade indenant a Colonia Caroya, une comunitât furlane di chê altre bande dal mont!
Une biele rispueste a ducj chei che a disin che cul furlan no si va di nissune bande...
Compliments ai amîs furlans caroyenses!
01 marzo 2010
Lu vevi dit jo... BAU!
Il mês di Jugn dal an passât o vevi fat presint la notizie sul cjanîl di Triest e la sdrume di bêçs che al varès costât (fracait il link).
A lei i gjornâi e lis declarazions però, o varessin vût di stâ trancuii parcè che daûr al jere un project financing, cu la partecipazion dai privâts, in maniere che nol varès costât dome su lis cassis publichis...
Jo o vevi ancje fat cualchi considerazion che us torni a scrivi:
"Cun di plui i partners privâts che a varessin di cofinanziâ la opare, no son inmò individûats... ma intant il contribût public al ven assegnât.Cumò mi fâs e us fâs cualchi domande: ma se no vessin di vignî fûr finanziadôrs privâts par cuvierzi la difarence, ce sucedial?" (19.06.2009)
Cumò, a distance di mês, a son scjadûts i tiermins par presentâsi e volêso savê trops privâts che si son ufierts stant che il progjet al jere "tant" interessant?
Lait a lei il prin coment...
A lei i gjornâi e lis declarazions però, o varessin vût di stâ trancuii parcè che daûr al jere un project financing, cu la partecipazion dai privâts, in maniere che nol varès costât dome su lis cassis publichis...
Jo o vevi ancje fat cualchi considerazion che us torni a scrivi:
"Cun di plui i partners privâts che a varessin di cofinanziâ la opare, no son inmò individûats... ma intant il contribût public al ven assegnât.Cumò mi fâs e us fâs cualchi domande: ma se no vessin di vignî fûr finanziadôrs privâts par cuvierzi la difarence, ce sucedial?" (19.06.2009)
Cumò, a distance di mês, a son scjadûts i tiermins par presentâsi e volêso savê trops privâts che si son ufierts stant che il progjet al jere "tant" interessant?
Lait a lei il prin coment...
Iscriviti a: Post (Atom)


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Jop
Cjapitul 6
DISCUSSION fra jop e i trê amÎs
PRIN GÎR DI DISCORS
Rispueste di Jop a Elifaz
Il pês de disperazion
6 1 Alore Jop al cjapà la peraule e al disè:
2 Joi, se si podes pesâ la mê disperazion
e si metes su la staderie la mê disgracie,
3 e pesares sigûr di plui dal savalon dal mâr!
Par chel o dîs ancje ce che no vares di dî.
4 Sì, lis frecis dal Onipotent lis sint a forâmi,
il gno spirt al supe il lôr velen
e spavents di Diu si fròntin cuintri di me.
5 Ronial forsit il mus salvadi denant de jerbe
o mungulial il bo denant dal fen?
6 Si mangjal forsit une mangjative lamie e cence sâl,
o ce gust isal intal blanc dal ûf?
7 Ce che jo no volevi nancje tocjâ
cumò al è il gno mangjâ e m’ingomee.
Magari che Diu mi sfracajas
8 Joi, podessial capitâmi ce ch’o brami,
e Diu mi dessial propit ce ch’o speri!
9 Se Diu si decides di sfracajâmi,
di slungjâ la sô man e copâmi!
10 Par me al sares un confuart
e o gjoldares, ancje te disperazion plui crude,
par no vê rineât i decrets dal Sant.
11 Cuale ise la mê fuarce, par podê tignî dûr,
o cuale ise la mê fin, par sprolungjâ la mê vite?
12 La mê fuarce ise forsit chê des pieris
e la mê cjâr ise forsit di brons?
13 No isal forsit vêr che no cjati in me dulà pojâmi
e che mi è stât impedît ogni jutori?
Tradiment dai amîs
14 L’om sfinît al à dirit al boncûr dal so prossim,
ancje s’al ves bandonât il timôr dal Onipotent.
15 I miei fradis mi àn tradît come un riu,
come il jet di chei rius ch’a sparissin.
16 A jerin plens cuant che si disglaçave,
cuant che sore di lôr si disfave la nêf,
17 ma te stagjon dal sut a van in nuie
e cu l’arsetât a sparissin dai lôr jets.
18 Lis caravanis a van fûr di piste,
a van indenant tal desert e li si pièrdin.
19 Lis carovanis di Teme ju tegnin di voli,
i convois di Sabe a stan fidâ sui rius;
20 però a rèstin delududis de lôr sperance
e cuant che a rìvin, a rèstin malapajadis.
21 Poben, cussì o seis cumò vualtris par me:
o viodeis ch’o fâs riviel e o veis pore.
Domande di justissie
22 Us àjo forsit dit: “Dàimi alc”
o “cu la vuestre robe faseimi un regâl”
23 o “liberaimi des mans dal nemî”
o “sfrancjaimi des grifis dai violenz”?
24 Insegnaimi e jo o starai cidin,
faseimi cognossi là ch’o ài sbalgjât.
25 Saressino un’ofese lis peraulis justis?
Ma ce provaiso cui vuestris resonamenz?
26 Crodeiso forsit di cuintribati peraulis,
o un discors che un disperât al à fat pal ajar?
27 O saressis bogns parfin di tirâ a bruscjete un vuarfin
e di meti a l’aste il vuestri amî.
28 E cumò, degnaisi di voltâsi de mê bande;
sigûr, su la muse no us disarai bausiis.
29 Tornait a resonâ, par plasê, no stait a fâmi injustissie!
Tornait a rifleti: e je in zûc la mê nocense!
30 Ese forsit inicuitât sui miei lavris?
o il cîl de bocje no sintial plui lis disgraciis?
Notis:
- 6,1 - Jop al amet di jessi lât fûr de provedence, ma la cjame e je masse cjalcjade. La sô disperazion e à une buine fonde tai siei patiments fûr di misure.
- 6,9 - Nol pò plui! Che Diu i fasi ce che i pâr e plâs, baste che i e mandi curte. O di ca o di là.
- 6,15 - I amîs si dan dongje dome cuant che al è alc ce roseâ e intun mâl a fuissin. Difat chel ch’al cole in puaretât, la prime robe ch’al piert a son i amîs.
- 6,19 - Teman: une des oasis de Arabie setentrionâl, te regjon di Medine. Sabe: regjon a confin fra l’Arabie e la Idumee.
- 6,22-30 - Jop al passe dai discors a un vêr proces. Savint di jessi tal just, al pretint che i amîs i fàsin capî là ch’al à sgarât e senò ch’a tàsin.